הוועדה לקידום מעמד האישה ולשוויון מגדרי, כנסת 20, פרוטוקול מספר 208, 2017-12-20 09:10

עאידה תומא סלימאן: בוקר טוב לכולם, אני פותחת את הישיבה של הוועדה לקידום מעמד האישה ולשוויון מגדרי.

עאידה תומא סלימאן: היום ה-20.12.2017 ואנחנו היום ביישום המלצות הוועדה הבין-משרדית למניעה וטיפול בתופעת האלימות במשפחה וכמובן בהשתתפות חבר הכנסת גלעד ארדן, השר לבטחון פנים.

עאידה תומא סלימאן: אני מודה לכבודו על ההשתתפות בדיון.

עאידה תומא סלימאן: כפי שכולם יודעים את הנושא של הוועדה הבין משרדית אשר ישבה ודנה וגיבשה המלצות למאבק באלימות בעיקר נגד נשים ובמשפחה, זה נושא שעלה כבר בכמה דיונים בוועדה והקדשנו לו שנתיים ברציפות את הדיונים של היום הבינלאומי למאבק באלימות שחל בכל שנה ב-25 לנובמבר.

עאידה תומא סלימאן: ב-22.11.2016 היה לנו הכבוד להצגת תכנית הפעולה הכוללת אשר גובשה על ידי המשרדים השונים כפי שאמרתי.

עאידה תומא סלימאן: ואנחנו ציפינו שתכנית הפעולה ברגע שמתגבשת, ברגע שמוצגת, שתעבור תהליך של אשרור ותצא לפועל.

עאידה תומא סלימאן: לצערנו הרב היינו צריכות לחכות ששה חודשים אבל בסופו של דבר ביוני 2017 ועדת השרים בראשות השר גלעד ארדן, ועדת השרים למאבק באלימות אישרה את התכנית.

עאידה תומא סלימאן: אבל, עוד פעם אבל, התכנית אשר אושרה לא היה ברור מאיפה מקבלים את התקציב או את העלות של יישומה אשר הוערך בזמנו ב-50 מיליון ₪ לשנה והבנו שהתכנית הולכת ומתבצעת בעיקר בחלקים ממנה תוך מימון מתקציבי המשרדים או משרד הבט"פ וגם משרד הרווחה.

עאידה תומא סלימאן: למרות שהתכנית היא נוגעת לעוד משרדים והמשרדים האחרים גם כן אמורים לפעול בכיוון של יישום התכנית הזו.

עאידה תומא סלימאן: בנובמבר השנה רצינו לעקוב אחר היישום.

עאידה תומא סלימאן: לצערי הרב נבצר מכלל השרים להגיע לדיון והייתי חייבת להגיד שלא באופן מפתיע.

עאידה תומא סלימאן: היום אנחנו מתחילות בוועדה את המעקב לאחר היישום ולבדוק כמה שאלות מרכזיות בעיקר, מול כל שר בנפרד.

עאידה תומא סלימאן: כפי שזכור לחלק מכם שהשתתפו בדיון ב-23.11 השנה כאשר השרים לא הגיעו אנחנו קיבלנו החלטה, הצבענו עליה בוועדה לזמן את השרים כדי שיתנו לנו דו"חות ונשמע מהם איך הם הולכים לבצע את תכנית הפעולה אשר אושרה בתכנית.

עאידה תומא סלימאן: היום אני חושבת שהישיבה שלנו מתייחסת לשני דברים כבוד השר: דבר ראשון בהיותך ראש או יושב ראש ועדת השרים למאבק באלימות בעצם זאת מטריית העל שהממשלה נתנה לכל הנושא של אלימות כולל אלימות נגד נשים ואנחנו נרצה לשמוע מה בכוונת

עאידה תומא סלימאן: כם להוביל בתקופה הבאה מתוך התכנית אשר אושרה בוועדת השרים ואיך הולכים לממן אותה.

עאידה תומא סלימאן: אני מבינה שעל הביצוע אמון משרד הרווחה אבל יש חלקים שהם מתחת למשרד שלך שנשמח גם להתעדכן מה קורה איתם.

עאידה תומא סלימאן: לצערנו הרב באותו יום שדיברנו בוועדה לכבוד היום הבינלאומי למאבק באלימות היו לנו שני דוחות שהוגשו לוועדה אשר עמלו בהם קשות נציגות מרכז המחקר והמידע בכנסת.

עאידה תומא סלימאן: אחד הדוחות היה בנוגע לנושא רצח נשים, מן מבט על על עשר השנים האחרונות ושם קיבלנו תמונה, בעיניי, די מזעזעת ומעירה אותנו שוב למצב הקיים.

עאידה תומא סלימאן: ואני יודעת שבדיון שהתקיים בוועדת השרים ביוני שעבר אתם הקדשתם חלק מהדיון לנושא רצח נשים.

עאידה תומא סלימאן: אבל למה אנחנו מתעקשות על יישום התכנית - כאשר אנחנו יודעות שמקרי הרצח של נשים בשנתיים האחרונות, אפילו הולכים וגדלים, הדבר השני, 50% מהנשים שנרצחות הן נשים ערביות.

עאידה תומא סלימאן: מתוך הנשים שנרצחו 50% מהנשים היו מוכרות למשטרה שזו עלייה של 20% משנים קודמות.

עאידה תומא סלימאן: כמובן כל הנושא של נשים בסיכון, נשים שסובלות מאלימות הוא נושא שחשוב לנו.

עאידה תומא סלימאן: אבל כפי שידוע המקרה הקיצוני ביותר הוא מקרה הרצח, ולכן אני הדגשתי אותו באופן מיוחד.

עאידה תומא סלימאן: אנחנו קודם כל נשמח לשמוע מה בכוונתך כיושב ראש הוועדה לעשות במיוחד שעד היום אני לא הצלחתי להוציא מאף שר, מאף גורם ממשלתי, איזה תקציב מוקצה לתכנית הזו במיוחד.

עאידה תומא סלימאן: בבקשה אדוני.

גלעד ארדן: תודה גברתי יושבת ראש הוועדה, תודה על ההזמנה לוועדה החשובה הזו ואני סך הכל חושב ששיתוף הפעולה בינינו, בין המשרד לביטחון פנים ובין הוועדה לקידום מעמד האישה ולשוויון מגדרי הוא שיתוף פעולה חשוב.

גלעד ארדן: ואולי מדברייך זה לא משתמע כך אבל אני חושב שיש שיתוף פעולה דיי מתמיד כולל העברת נתונים, כולל התייחסות לפניות פרטניות רבות שאת מציפה בפנינו, ובצדק, מתוך חשש שלך לשלומן של נשים מאויימות ברחבי מדינת ישראל.

עאידה תומא סלימאן: נכון.

גלעד ארדן: אני אתייחס כמובן בהרחבה על הדברים שאת העלית אבל אני חייב לומר כהקדמה שאין מחלוקת בינינו הרי שהבעיה של אלימות כנגד נשים עד כדי רצח שזה באמת הקיצון והחמור והטראגי ביותר היא בעיה קשה מאוד במדינת ישראל.

גלעד ארדן: כשאנחנו בוחנים את סך אירועי האלימות או מעשי הרצח אז בהחלט אלימות בתוך המשפחה, בפרט אלימות כנגד נשים, זה הדבר שמגלם בתוכו אולי את האחוז הגבוה ביותר של מקרי האלימות הקשה, ולכן, ללא ספק, הציפייה שלי כשר לבטחון פנים היא שמשטרת ישראל, התחנות שלה, אגף החקירות והמודיעין שלה יקחו את הנושא הזה כאחד הנושאים המרכזיים.

גלעד ארדן: אם נקצין את זה עוד יותר, זה לא נחשב להקצין וזה משהו שאת יכולה לשמוע מהשטח, בכל ביקור שלי בתחנת משטרה, בכל ביקור שלי ביחידת משטרה האמירה הברורה שלי לגבי הנושא הזה שאם יש דילמה בשימוש במשאבי המשטרה בין להקצות, למשל, עמדת האזנה לטובת מאבק בארגוני פשיעה לבין הגנה על אישה מאויימת הציפייה שלי או הדרישה שלי מהמשטרה זה שבהיבט המוסרי יש חשיבות מוסרית גדולה יותר להגן על אישה מאויימת מאשר לארגן על ראש ארגון פשע מנקמה של ראש ארגון פשע אחר.

גלעד ארדן: לא שזה לא חשוב, זה חשוב, אבל אם המשאבים הם מוגבלים אז זאת הציפייה שלי ממשטרת ישראל.

גלעד ארדן: ואני מציע באמת שגם נציג המשטרה שמרכז את הנושא הזה יתייחס לשימוש במשאבי המשטרה ובסדר העדיפויות שזה נמצא.

גלעד ארדן: אני התרשמתי שלפחות בכל מה שנוגע לתחנות המשטרה הנושא הזה נמצא במקום הכי גבוה של סדר העדיפויות, קציני החקירות, בכלל המפקדים שם מאוד מאוד קשובים לנושא הזה וללוות את הנשים והמשפחות ככל יכולתם.

גלעד ארדן: וצריך גם פה להציג לציבור את המורכבות של הנושא.

גלעד ארדן: בכל זאת הנושא הזה לא דומה לנושאים אחרים כי שוב, כאשר אתה נמצא בדילמה של תא משפחתי שהגיע להתדרדרות ולמצב כזה של חשש לאלימות לא כל ההחלטות הן בידי הממשלה, מי כמוך מבין את זה לעומק, כולל הנושא של החלטות של משרד הרווחה, החלטות של בתי משפט.

גלעד ארדן: ובסוף בסוף אם אישה לא מופרדת לחלוטין או מבודדת מהתא המשפחתי שלה היכולת של המשטרה להגן 24 שעות ביממה ולמנוע, לצערנו, את המקרים הטראגיים שמתרחשים היא יכולת מוגבלת.

גלעד ארדן: וגם לאחר שאמרתי את כל זה כמובן צריך לוודא שאנחנו עושים הרבה יותר ונותנים את כל הכלים והתמיכה החקיקתית וגם המשאבית והפיזית למשטרה לבצע את תפקידה.

גלעד ארדן: ולכן כפי שאת ציינת ונמצא כאן גם מנכ"ל המשרד לביטחון פנים שהוביל את הצוות המקצועי הבין משרדי יחד עם מנכ"ל משרד הרווחה, זכרונו לברכה, יבלון, שלצערנו נפטר.

גלעד ארדן: אבל יחד עם מנכ"ל משרדי הם הובילו את העבודה המקצועית וגיבשו את אותה תכנית שאת ציינת בצדק שוועדת השרים בראשותי אישרה לפני מספר חודשים.

גלעד ארדן: עוד הערה, תפקידי כיושב ראש ועדת השרים הוא לא תפקיד שמאפשר לי איזשהי יכולת להכריח שרים לעשות דברים בתחום משרדם וגם זה אני חושב שדבר שכולם מבינים.

גלעד ארדן: היכולת שלי כיו"ר ועדת שרים זה לכנס את הוועדה הזו ולבצע מעקב ולהציף ולהציג ולחשוף לציבור מה כן בוצע ומה לא בוצע וגם לתת דין וחשבון לך ולוועדה.

גלעד ארדן: ואני אשמח מאוד, דרך אגב, יש כאן את התכנית כפי שאנחנו חילקנו אותה גם ביישום, מה צריך מבחינתנו לקרות בכל שנה ובשנה והוועדה יכולה לעקוב איזה משרד תקצב את היישום של זה פנימה בתקציב שלו ואיזה לא ומה מתבצע ומה לא מתבצע.

גלעד ארדן: יש פה את החלוקה גם מבחינת שנות הביצוע וגם מבחינת התקציבים של כל אחד מהסעיפים של כמה זה אמור לעלות.

גלעד ארדן: אני יכול להתייחס בקצרה - - -

עאידה תומא סלימאן: סליחה שאני נכנסת אבל ברגע שיש ועדת שרים שמאשרת את התכנית וועדת השרים האם יש לה את הסמכות או לפחות את היכולת לדרוש את התקציב כי אפשר לאשר תכנית אבל אם לא מצמידים לזה כסף ברור שלא יתבצע.

גלעד ארדן: נכון אבל אין מושג כזה בממשלה.

גלעד ארדן: הממשלה לא עובדת כקולקטיב של ועדות שרים שמייצגות את הנושאים שלהם בפני משרד האוצר.

גלעד ארדן: כל שר יש לו אחריות מינסטריאלית על התחום של המשרד שלו.

גלעד ארדן: ועדת שרים אישרה פה תכנית מקצועית שרלוונטית למספר משרדים, העיקריים שבהם זה אכן משרד הרווחה ומשרד לבטחון הפנים, אבל אני לא יכול להחליף את שר הרווחה במשא ומתן שהוא מנהל מול האוצר ובסדרי עדיפויות - - -

עאידה תומא סלימאן: על תקציב משרדו.

גלעד ארדן: נכון.

גלעד ארדן: אני יכול להבחן כן על מה שאני משקיע במשרד שלי ועל איך אני מתעדף את המשאבים כדי להתמודד עם הבעיה הקשה הזו וכמובן להציג לך ולוועדה איפה זה עומד היישום של התכנית.

גלעד ארדן: גם אני מקבל הרי דיווחים מתוך המשרדים האחרים.

גלעד ארדן: אין לי איזה כלי שפותח בפניי מה קורה שם לגמרי.

עאידה תומא סלימאן: ברור, אבל אם הבנתי ששר העבודה, רווחה ושירותים חברתיים הנו מרכז את העבודה לביצוע תכנית הפעולה הספציפית הזו, האם השר, כי בדברים שבאנו עם האוצר נאמר שאם שר הרווחה יבקש את הכסף עבור התכנית הזו אכן יקבל, כלומר האם הדרישה משר הרווחה כאחראי על ביצוע התכנית תכלול את כל התקציבים של כלל המשרדים או רק של המשרד שלו?

גלעד ארדן: רק של המשרד שלו.

עאידה תומא סלימאן: אם ככה אנחנו נצטרך לשמוע ממנו על תכנית הרווחה.

עאידה תומא סלימאן: השאלה היא איך אפשר לעקוב אחר ביצוע התכנית אם כל משרד ימקם אותה בסדר עדיפות שונה וידרוש תקציבים או לא ידרוש תקציבים עבורה, זאת השאלה.

גלעד ארדן: אפשר יהיה לעקוב כי אנחנו נספק את הנתונים אבל בסוף המבחן הוא מבחן הציבור לגבי מי מיישם ומי לא מיישם.

גלעד ארדן: לי, כל עוד אני בתפקידי הזה ולא בתפקידים אחרים, אין לי דרך לאכוף על שר אחר את סדר העדיפויות הפנימי של משרדו.

גלעד ארדן: אם גברתי תעזור לי להיות בתפקידים אחרים אז אולי יהיה אבל כרגע לא.

עאידה תומא סלימאן: אני לא חושבת שאתה בונה עליי בקטע הזה.

גלעד ארדן: נכון והדברים נאמרו כמובן בהומור.

עאידה תומא סלימאן: ועניתי בהומור.

גלעד ארדן: לשם הביטחון.

גלעד ארדן: בכל מקרה אני חושב בהחלט שלמשרד ולמשטרה יש תפקיד מאוד חשוב ומרכזי אבל הרבה פעמים זה בהחלט מתסכל שבעיות, ופה לפעמים דרך אגב לכנסת ולוועדה יש יכולת יותר גדולה לעזור לנו מאשר לנו לעצמנו.

גלעד ארדן: אני אתן דוגמה.

גלעד ארדן: כאשר המשטרה פעמים רבות אומרת לי, אנחנו לא קיבלנו מידע לאישה מסויימת כי חוק זכויות החולה מעדיף היום את החיסיון הרפואי שיש לצוותים הרפואיים שהם נותנים טיפול רפואי ולפעמים מגיעה אישה שברור לצוות הרפואי שהחבלה שהיא חוותה היא חבלה מכוונת אבל המשטרה לא מקבלת שום סימנים מקדימים או התראה מבית החולים כי משרד הבריאות אומר, החוק אוסר עלינו ומונע.

גלעד ארדן: אני כבר חצי שנה - - -

עאידה תומא סלימאן: רופאים אמורים לדווח על מקרים של אלימות.

גלעד ארדן: אני חושב שהמשטרה תוכל להתייחס למגבלות הקיימות היום ומתי היא יכולה לדווח ומתי היא לא יכולה לדווח בנושא הזה - - -

עאידה תומא סלימאן: גם נמצאים אצלנו ממשרד הבריאות אפשר לשאול אחר כך.

גלעד ארדן: בבקשה.

גלעד ארדן: יש תמימות דעים, אגב, בצוות המקצועי, נכון אליעזר, יש תמימות דעים בצורך לשנות את חוק זכויות החולה.

גלעד ארדן: גם במשרד הבריאות זאת העמדה שלהם.

גלעד ארדן: לצערי הרב, משרד המשפטים, אנחנו כבר מולם בנושא הזה למעלה מחצי שנה.

גלעד ארדן: עכשיו הובטח לי, ביררתי לקראת הדיון, שעד סוף החודש הזה יופץ תזכיר חוק שמשנה סוף סוף את המצב בהקשר הזה ומשנה את נקודת האיזון בין הסודיות הרפואית, החיסיון הרפואי לבין הצורך לעדכן את המשטרה כדי שהיא תדע שיש פה סכנה לחייה או לשלומה של אותה אישה כי היא כנראה חוותה אירוע אלימות משמעותי בביתה שגרם לה להגיע לבית החולים.

גלעד ארדן: אני רוצה לציין מספר פעולות שנעשו בשנה האחרונה במשרד שלי.

גלעד ארדן: קודם כל לגבי עובדות סוציאליות בתחנות המשטרה שזה דבר בעינינו חשוב מאוד ומשמעותי, בעיקר עובדות סוציאליות דוברות ערבית.

גלעד ארדן: אנחנו הגדלנו השנה את מספר העובדות הסוציאליות ותקצבנו את זה בתוספת של 4.5 מיליון ₪ כך שהיום בעצם יש בכמה תחנות משטרה?

<אליעזר רוזנבאום: נדמה לי שבשלוש תחנות- - -

גלעד ארדן: לא, לא, לא, מה פתאום בשלוש תחנות, כמה עובדות סוציאליות יש לנו בתחנות.

עאידה תומא סלימאן: יש אישור של תקנים ויש שריון.

<אליעזר רוזנבאום: במגזר כרגע יש - - -

גלעד ארדן: לא במגזר, בכלל בכל רחבי המדינה.

<אליעזר רוזנבאום: 25 תחנות.

גלעד ארדן: ב-25 תחנות היום כבר יש לנו עובדות סוציאליות שזה הגדלה השנה של 10 תקנים.

עאידה תומא סלימאן: אני מבינה שיש, ובכל זאת באוכלוסייה הערבית קיימות שלוש עובדות סוציאליות.

<אליעזר רוזנבאום: יש שלוש ואנחנו בתהליך להשלים ל-10 מתוך המספר שנאמר.

<אליעזר רוזנבאום: אנחנו בתהליך אנחנו צריכים שגם את הרשויות המקומיות ידרבנו גם כדי לגייס כי הם מגייסים.

<אליעזר רוזנבאום: אנחנו מממנים אבל הם מגייסים ושיעזרו בקטע הזה, קצת מתקשים.

<אליעזר רוזנבאום: אני מקווה שהרביעית גם תתגייס בימים הקרובים ונמשיך הלאה להשלים את כל - - -

גלעד ארדן: זה לא מספיק עדיין, אני מסכים איתך ללא ספק וצריך להאיץ את הגיוס וכפי שאליעזר אמר אנחנו נשמח פה לשיתוף פעולה וסיוע כדי לדחוף את זה.

גלעד ארדן: הנושא השני שבעיניי הוא אחד החשובים ביותר שישנו את המצב הקיים זה הנושא, המשטרה קוראת לזה צימוד אלקטרוני, אני קורא לזה פיקוח אלקטרוני.

גלעד ארדן: המינוח פחות חשוב, מה שחשוב זה המהות והמהות היא היכולת שתינתן בידי המשטרה אחרי מאוד בחינות של המשרד שלי האם להטיל את זה על שירות בתי הסוהר או על משטרת ישראל אז הוחלט שהמשטרה תוביל את התהליך הזה ואני מדבר כמובן על האפשרות ועל הסמכות לבקש מבית המשפט בעצם לשים על גבר שאו הפר צו הרחקה או שהוא באמת נתפס ברמת מסוכנות גבוהה איזשהו אמצעי איתור אלקטרוני שיאפשר למשטרה לפקח על כך שהוא באמת לא מתקרב ולא מהווה סכנה למשפחתו או לבת זוגו.

גלעד ארדן: אנחנו בשלב שהמשטרה בעצם מתחילה, זה אולי עדכון חשוב, המשטרה מתחילה בסוף החודש הזה את הפיילוט בנושא - - -

עאידה תומא סלימאן: כי היה כתוב בתכנית שהפיילוט מתוכנן לאמצע דצמבר.

עאידה תומא סלימאן: אני שמחה לשמוע שאתם מתחילים.

גלעד ארדן: הפיילוט יתחיל עד סוף החודש הזה.

נחמן שי: זה הדצמבר שראינו בפעם הקודמת - - - היה צריך לעשות את זה במהלך השנה אז הצליחו איכשהו להגיע לקו - - - בסדר, זה חשוב מאוד רק חבל שזה קורה כל כך מאוחר.

גלעד ארדן: הרבה פעמים משהו שנשמע לנו לכאורה פשוט הוא הרבה יותר מורכב כשמדובר על מנגנונים ממשלתיים שצריכים לבחור גם את האמצעים מתוך טכנולוגיות קיימות ומחוייבים להליכים מכרזיים והסוגייה מציפה הרבה מאוד שאלות שלא חשבנו עליהן בתחילת הדרך.

גלעד ארדן: לשם כך בחודש ינואר תצא גם משלחת של המשרד שלי והמשטרה לספרד ופורטוגל לראות איך זה מיושם איפה שזה מיושם.

גלעד ארדן: אולי כדאי גם שהכנסת תשלח מתישהו נציגות לראות כי באמת זה הולך להיות בעיניי - - -

נחמן שי: אנחנו סומכים על המשטרה בניגוד לכמה גורמים אחרים במדינה.

נחמן שי: יש לנו אמון במשטרה אני מוכן להכריז - - -

גלעד ארדן: גם אני סומך על המשטרה.

נחמן שי: יפה, אוקיי אז הגענו כבר לתמימות דעים.

גלעד ארדן: בכל אופן, מבלי להכנס לפוליטיקה שאתה רוצה לקחת אותי אליה, ואם להשאר בנושא המקצועי הזה והחשוב שאין לגביו חילוקי דעות אז השאיפה היא באמת שבמהלך 2018 בכפוף להליכי החקיקה שאנחנו צריכים לקדם איפה עומד התזכיר הממשלתי בנושא הזה?

<יואל הדר: עכשיו יש דיונים עם משרד המשפטים בנושא הזה.

<יואל הדר: גם הפיילוט הוא אמור להשליך על החקיקה.

<יואל הדר: בעקבות הלקחים שנפיק מהפיילוט אז צריך לתקן את החקיקה כדי שנלמד ולא נעשה סתם - - -

עאידה תומא סלימאן: במקרה יש לי הצעת חוק שעברה טרומית ומחכה לתזכיר ומחכה לחקיקה ולשינויים - - -

גלעד ארדן: זאת דוגמה למשל למשהו שאנחנו עלולים לייצר מצב שמבחינה טכנולוגית המשטרה תהיה מוכנה, מבחינת הסמכויות בחוק אם החוק לא יעבור עד אז אז אי אפשר יהיה לפנות לבתי המשפט ולהתחיל לעשות בו שימוש.

גלעד ארדן: ובנושא הזה אנחנו תלויים במשרד המשפטים ולא בעצמנו.

עאידה תומא סלימאן: השאלה למה זה לוקח כל כך הרבה זמן.

<יואל הדר: הסברתי, יש את הנושא של הפיילוט.

<יואל הדר: הפיילוט - - -

עאידה תומא סלימאן: אתם מחכים לראות אם זה ישליך.

<יואל הדר: המטרה היא ללמוד מהפיילוט, יכול להיות לזה השלכות גם על החקיקה.

<יואל הדר: לא נעשה שתי חקיקות בשביל הדבר הזה.

גלעד ארדן: אני חולק על זה, דרך אגב, על משרד המשפטים.

גלעד ארדן: אני חושב שאפשר להתחיל להניע את התזכיר הממשלתי ולהתקדם במקביל.

<יואל הדר: התחלנו.

גלעד ארדן: בסדר, אבל עובדה שהוא לא הופץ עדיין התזכיר.

<יואל הדר: בגלל הנושא הזה.

גלעד ארדן: לא, אפשר להפיץ את התזכיר כרגע כמו שהוא - -

עאידה תומא סלימאן: ולהכניס את השינויים תוך כדי.

גלעד ארדן: - - ובין הראשונה לשנייה והשלישית לחכות עד שיהיו המסקנות של המשטרה מהפיילוט.

גלעד ארדן: הפיילוט הוא שלושה חודשים.

<אליעזר רוזנבאום: שני שלבים, שלושה, יש שלב ראשון זה המבויים שאנחנו מריצים על בסיס תרחישים ולאחר מכן אנחנו עוברים הלכה למעשה על - - -

גלעד ארדן: בסדר אז אפשר להשלים את החקיקה אחריו ואם יהיה עוד תיקונים אז להגיש תיקוני חקיקה בעתיד.

גלעד ארדן: הנושא הוא דחוף הרי.

עאידה תומא סלימאן: דווקא זה יותר נכון כי אם דוחים את זה עד שמשלימים את הפיילוט ואז מתחילים את השינויים והפצת התזכיר זה ילך עוד שנה, ברור.

גלעד ארדן: אני, כפי שאמרתי גברתי, אשמח עוד פעם שבנושאים מסויימים שקשורים למשרדים אחרים, למשל משרד המשפטים, יהיו החלטות ברורות של הוועדה וקריאה למשרד לקדם בלוח זמנים מסויים את הנושא הזה.

גלעד ארדן: נושא שלישי שבעיניי יש לו חשיבות מאוד גדולה זה הקמת מחלקי המשפחה במשטרת ישראל.

גלעד ארדן: אני אישרתי תכנית שהוצגה לי להקמה של 15 מחלקי משפחה בפריסה ארצית, כולל בתחנות לוד ורמלה כאשר הייתה שם הפרדה.

גלעד ארדן: בעצם המבנה המשטרתי היה כזה שהייתה, ואולי אם תרצי יתייחסו לזה מהמשטרה יותר לעומק, הייתה הפרדה בין נושאים כמו אלימות כלפי ילדים, אלימות כלפי שנים כשההסתכלות היום חייבת להיות שהתא המשפחתי כולו מצריך התמחות והתמקצעות וראייה הוליסטית כוללת כי בסוף הכל משליך על הכל בתוך המשפחה, גם המצב של הילדים וכמובן היחסים בין ההורים וכן הלאה - - -

עאידה תומא סלימאן: לצערי הרב בתחנת לוד רמלה אני חושבת שהבעייתיות הייתה הרבה מעבר.

עאידה תומא סלימאן: הייתה שם בעיה דיי רצינית במיוחד כשזה קשור לכל נושא אלימות נגד נשים ערביות בתוך שתי הערים האלה והרציחות שקרו באופן מזעזע ואני בעצמי, ואתה בטח יודע את זה, כי פניתי למשרד במקרים ספציפיים של נשים שהיו תחת סכנה ואיומים ובנס הן שרדו והן עדיין נמצאות היום.

עאידה תומא סלימאן: אני מקווה שבדיקה של מה קורה בתוך שתי התחנות ואיך שתי התחנות מתמודדות עם המציאות שהיא מציאות של פשע מעורב בעניין האלימות נגד נשים.

עאידה תומא סלימאן: זה לא רק האלימות שאנחנו רגילים אליה, אלא משפחות הפשע וגורמי פשע ידועים למשטרה מעורבים הרבה פעמים במקרי הרצח.

גלעד ארדן: אני לא מתווכח איתך, אני בהחלט חושב שצריך אנשים מיוחדים גם בהכשרה וגם בקשב שלהם כחוקרי משפחה הם יהיו עם הקשב רק לנושא הזה ולא לשום חקירות בתחום אחר.

גלעד ארדן: ולכן, כפי שאמרתי ההקמה של מחלקי המשפחה וזה יקרה במהלך 2018, זה גם מצריך תוספת - - -

מסעוד גנאים: הכוונה שהם כבר הוקמו?

גלעד ארדן: לא, הם עדיין לא הוקמו.

גלעד ארדן: זה גם הסב לי עוגמת נפש, אני חייב לומר, כי ההנחיה שלי הייתה כן להתחיל ולהקים אותם והמשרד גם אישר הסתות של תקנים בתוך המשטרה.

גלעד ארדן: עוד פעם, יש בעיה שגם אני לא אוהב אותה תמיד לגבי איפה עוברות הסמכויות בין המשטרה והניהול שלה.

גלעד ארדן: לפעמים זה נוח לנו כחברי כנסת שהיא מאוד עצמאית, לפעמים זה פחות נוח לנו.

גלעד ארדן: אני חושב שבמקרה הזה זה פחות נוח לנו כי ההנחיה שלי הייתה להתחיל להקים את זה ולהסית כבר תקנים בתוך המשטרה.

גלעד ארדן: זה מצריך תוספת של 36 תקנים.

גלעד ארדן: אבל אני אומר כאן כפי שהתחייבתי בנושא של הכפלת אגף התנועה כשהיה מחסור שבמהלך 2018 וזו התחייבות אישית שלי ויהי מה, המחלקים האלה יוקמו והתוספת של 36 תקנים אך ורק לנושא הזה של עיסוק באלימות בתוך המשפחה זה דבר שיקרה - - -

<קריאה: מחלק תחנת משטרה ?

גלעד ארדן: לא אנחנו מדברים על ה-16 תחנות שבהן יש הכי הרבה תיקים של אלימות בתוך המשפחה.

גלעד ארדן: אבל זה הפרטו וזה ישליך באופן מאוד מאוד משמעותי על ה- - -

עאידה תומא סלימאן: כשאומרים מחלק ממה מורכב המחלק הזה?

<מאיר ברקוביץ': כמו שהשר אמר הרעיון של המחלקי משפחה שאני חושב שאת ראשיתו דיברנו פה בוועדה, הרעיון הוא לטייב את המענה המקצועי.

<מאיר ברקוביץ': הנושאים האלה מטופלים בתחנה אבל הם מפוזרים בין גורמים שונים שמטפלים ואם אתה רוצה לייצר הסתכלות אחידה של משפחה שמסתכלת כי לפעמים אתה יודע על אלימות בין בני הזוג רק בגלל שטיפלת בתיק של אלימות כלפי קטין ולפעמים הפוך.

<מאיר ברקוביץ': אם אתה מופרד אז אתה לא יכול לראות את התמונה הכוללת.

<מאיר ברקוביץ': אז זה היה הרעיון במקור.

<מאיר ברקוביץ': כדי שמחלק משפחה יעבוד צריכים להיות לו כמה דברים.

<מאיר ברקוביץ': צריך שזה יהיה מחלק שיש בראשו קצין שהוא מישהו שרואה את כל החקירות האלה כמכלול.

<מאיר ברקוביץ': אנחנו לתוך התכנית הזאת הכנסנו שאנחנו רוצים שיהיה בתוך כל מחלק משפחה כזה עובד סוציאלי שזה לא אותו פרוייקט של עו"ס משטרה שיש לו חשיבות בנושא התיאום והוא ממומן על ידי עיר ללא אלימות או על ידי הרווחה או מישהו חיצוני אלא ממש איש משטרה שהמשרה המלאה שלו זה להיות עו"ס, לא עו"ס מטפל, אבל הוא יוצר איזשהו חיבור בין גורמי הרווחה לבין גורמי המשטרה.

עאידה תומא סלימאן: אבל גם כן עו"סים משטרה זה התפקיד שלהם, לקשר ולא לטפל.

<מאיר ברקוביץ': רק שעו"ס משטרה הוא גורם חיצוני שעובד בחצי משרה והוא שייך בעצם לרשות המקומית.

<מאיר ברקוביץ': אנחנו מה שרצינו שבאותם מקומות שיש את מחלקי המשפחה, אמרנו זה הרי לא בכל התחנות, העו"ס משטרה יכול לסייע בכל מיני תחנות, גם בתחנות האחרות, אלא מישהו שהוא נמצא ממש שאתה יודע שכל נושא התיאום, מבחינתנו לפחות, כל נושא התיאום מול הרווחה סגור בכל הפינות שלו כמישהו שזאת העבודה היום יומית שלו.

<מאיר ברקוביץ': יש לזה עוד יתרונות שאי אפשר לעשות אותם עם עו"ס משטרה בפרוייקט האחר.

<מאיר ברקוביץ': למשל אם יש מישהו שנמצא שם, הרי אחד המקומות שיוצרים את הפער הכי גדול זה שמישהו או מישהי יצאה מחקירת המשטרה ועכשיו מה יקרה בזמן- - - נניח שאנחנו מתואמים עם הרווחה ויודעים להפנות והכל בסדר, אבל בזמן הזה שבין סיום מהלך החקירה ועד שמגיעים לטיפול או להמשך הטיפול ברווחה זה פער זמנים שקורים בו הרבה פעמים דברים שאין לאף אחד שליטה עליו.

<מאיר ברקוביץ': היכולת שמישהו יוכל לצאת מחקירה כזאת או מישהי שנפגעה תצא מהחקירה הזאת ויכולה להפגש מייד בתחנת המשטרה עם גורם שיידע לחבר ולהפנות אותה באופן מיידי ולעשות את כל החיבורים והתיאומים הדרושים כדי שהיא תגיע ונמצא שם זמין אז יש משמעות אדירה לחיבור הממשקים אל הרווחה.

עאידה תומא סלימאן: אז יש קצין ויש עובד סוציאלי ו?

<מאיר ברקוביץ': יש קצין, יש עובד סוציאלי, יש מהלך שלם שייעשה בחלק מהתחנות האלה, במידת האפשר שוב לפי המבנים הקיימים לייצר סביבה מתאימה, ממש מקום שאישה יכולה לבוא ולהגיש תלונה באווירה שהיא לא כמו במקום רגיל של תחנה, במתחם מותאם, זה הדבר השלישי.

<מאיר ברקוביץ': את המהלכים האלה, כמו שהשר אמר, אנחנו מתוכננים לבצע אותם בהדרגה כמובן בכפוף למשאבים שינתנו לבצע את זה.

עאידה תומא סלימאן: מה התמחור של החלק הזה מהתכנית?

גלעד ארדן: של מחלקי המשפחה?

עאידה תומא סלימאן: כן.

לאה פדידה: זה עדיין היה כתוב ב-17' הקמת מחלקי משפחה.

גלעד ארדן: אני אמרתי לפני שנכנסת שלצערי המשטרה לא הקימה אותם עדיין למרות ההנחיה שלי ולמרות שהמשרד אישר את התקנים הנדרשים ב-2017 ואני התחייבתי כאן שב-18' זה יקרה בוודאות כולל תוספת התקנים.

גלעד ארדן: ואם לא אז אנחנו נקצץ למשטרה תקנים ממקומות אחרים אבל זה בוודאות יקרה.

גלעד ארדן: מבחינת העלות, יש אצלכם פה את העלות.

גלעד ארדן: התקנים זה עניין של סדר גודל של 6-7 מיליון ₪ לשנה.

גלעד ארדן: הנושא התשתיתי כי בחלק מהתחנות זה מצריך בינוי.

גלעד ארדן: אבל עוד פעם אני יכול להעריך שלא מדובר בתכנית שהסדר גודל שלה הוא מעל 15-20 מיליון ₪, זה סדרי הגודל, אני אומר את זה בעל פה בזהירות- - -

עאידה תומא סלימאן: אז אנחנו מבינים שאם זה הולך להיות ב- - -

<אליעזר רוזנבאום: העלות של ה-16 תחנות זה 21 מיליון ₪, סך הכל כל התקנים - - -

עאידה תומא סלימאן: ואם זה הולך להיות ב-2018 אז יש גם את האמצעי הגנה ועכשיו גם את המחלקי משפחה, זה מעל ל-25 מיליון מינימום לא?

גלעד ארדן: ברור.

עאידה תומא סלימאן: אז מה עם התקציב הזה?

עאידה תומא סלימאן: הוקצה תקציב כזה, הושג התקציב כדי שתוכלו לבצע כי עד כמה שידוע לי.

גלעד ארדן: אני רוצה להסביר את העלויות.

גלעד ארדן: התקציב של העלות של התכנית - - - תראי, אתם מתייחסים לזה כאילו עד עכשיו היה אפס ועכשיו - - - זה לא נכון, אוקיי, יש הרבה דברים - - -

עאידה תומא סלימאן: בגלל זה אנחנו ביקשנו שתבהיר לנו.

עליזה לביא: אנחנו כבר כמה שנים מאז שקמה הוועדה - - -

גלעד ארדן: כן אבל כיוון ששוטר, אי אפשר לחלק בשוטר הזה כמה הוא מטפל באלימות בתוך המשפחה, הוא מגיב לאירועים, אז אני לא יודע לחלק מתוך שוטר שאני מקצה.

גלעד ארדן: למשל כשאנחנו מקימים עכשיו תחנות ביישובים הערבים.

גלעד ארדן: עכשיו חנכנו תחנת ג'סר א-זרקא ותחנת כפר כנא, הוספנו שם עשרות שוטרים.

גלעד ארדן: אני לא יודע לחלק את זה משאבית כמה מזה את מייחסת לאלימות בתוך המשפחה.

גלעד ארדן: השוטר הזה מגיב גם לאירועי גניבה וגם לאירועי אלימות בתוך המשפחה.

גלעד ארדן: אלא אם כן אתם מדברים על נטו כמו שעכשיו דיברנו על מחלקי משפחה שזה השקעה נטו באלימות בתוך המשפחה של אנשים שעוסקים רק בזה - - -

עליזה לביא: נטו משפחה.

עאידה תומא סלימאן: אל תשתמשי באותה ססמא, זה שמור למשהו אחר.

גלעד ארדן: אני מנסה להסביר שההסתכלות הזאת היא הסתכלות חלקית על ההשקעה של המשרד ושל המשטרה במאבק בתופעה ובאלימות הזו.

גלעד ארדן: אם אני מסתכל נטו תוספתי רק בנושא הזה אז אני יכול להגיד שחלק מהתכנית שרלוונטי למשרד הוא סדר גודל של 165 מיליון ₪ לחמש שנים הבאות.

גלעד ארדן: כי החלוקה היא שמשטרת ישראל תצטרך להשקיע כל שנה 16 מיליון ₪ ועוד 28.5 בהשקעה חד פעמית שזה הבינוי של המחלקים וההצטיידות וכל מה שקשור לאיזוק האלקטרוני.

גלעד ארדן: בשב"ס תוספת של 4.2 מיליון ₪ בשנה.

גלעד ארדן: ולהרחבה של תכנית עיר ללא אלימות שזה כל מיני פרוייקטים חברתיים או פרוייקטים בתוך המשפחה או מול המשפחה, ואם תרצו נרחיב, אז ההגדלה היא צריכה להנתן בגודל של 7.1 מיליון ₪ בשנה.

גלעד ארדן: ולכן כשאנחנו מסתכלים על זה בעלות שנתית של סדר גודל בין 30 ל-35-40 מיליון ₪, תלוי בהתאם להתקדמות היישום אז המשרד יצטרך להשקיע עוד 165 מיליון ₪.

גלעד ארדן: אבל שוב, כפי שאני אומר, זה קצת מציג תמונה חלקית של ההשקעה בנושא.

גלעד ארדן: כי כשאנחנו מסתכלים על הפרוייקט של ההשקעה של הקמת תחנות ביישובים הערבים אז שם יש 1.2 מיליארד ₪ להקמה של 17 תחנות משטרה חדשות שבהכרח התחנות האלה, אני מאמין בעזרת השם, יעשו שינוי משמעותי ביכולת לתת מענה ולייצר גם הרתעה טובה יותר כנגד אירועי אלימות ביישובים הערבים.

גלעד ארדן: וכשאת מדברת בצדק על החלק הגדול יותר של פגיעה בנשים ערביות אני מאמין שזה יביא לתוצאות טובות יותר.

גלעד ארדן: יהיה לנו מודיעין טוב יותר, תהיה מעורבות טובה יותר במה שקורה ביישובים, תהיה יכולת להגיב הרבה יותר מהר ולהכיר את מה שקורה ביישוב ואת הבעיות שיכולות להתעורר בו.

גלעד ארדן: ולכן אם מסתכלים על כסף בלבד אז אני חושב שגם צריך לקחת בחשבון איזשהו חלק יחסי מתוך התכנית הזו.

עאידה תומא סלימאן: זה מעניין כי נאמר לנו אז שהעלות הכוללת של התכנית היא 250 מיליון ל-5 שנים.

עאידה תומא סלימאן: עכשיו אני שומעת שהמשטרה, או מה שאתם אמורים להשקיע בתכנית הזו זה 165 מיליון ₪ ל-5 שנים, זה מה ששמעתי מהשר.

גלעד ארדן: נכון.

עאידה תומא סלימאן: כלומר, אם אנחנו מורידים את ה-250 העלות הטוטאלית, מורידים ממנה 165, מה נשאר לשאר המשרדים?

גלעד ארדן: קודם כל המחלקי משפחה לדעתי - - - יש דברים שהוספנו פה - - -

עאידה תומא סלימאן: תשמעו, אני מתיייחסת למה שאני שומעת, זה מה שאני שמעתי.

עאידה תומא סלימאן: נאמר לי 250 מיליון לתכנית הלאומית למאבק באלימות.

עאידה תומא סלימאן: עכשיו אני שומעת מהשר ש-165 שזה לסעיפים שנמצאים בתוך התכנית.

עאידה תומא סלימאן: מולי יש את התכנית וכתוב בתוך הסעיפים גם אמצעי הגנה, גם מחלקי משפחה וגם התוספת לעיר ללא אלימות, הכל נמצא בתוך התכנית הזו.

עאידה תומא סלימאן: אז אם זה 165 מהמשטרה ואם זה עלות כוללת של 250 אז מה נשאר.

גלעד ארדן: אז תיכף אליעזר יענה רק כדי שלא תהיה כעוסה על זה - - -

עאידה תומא סלימאן: אני לא כעוסה, אני מנסה להסביר.

גלעד ארדן: אני אסביר שזה לטובה.

גלעד ארדן: יכול להיות שבשלב של ועדה נוקטים בהערכות תקציביות.

גלעד ארדן: הן לא מדוייקות כי עוד לא עשו תכניות עבודה מפורטות ואחר כך כשרוצים להקים מחלקי משפחה ויורדים לרזולוזציה כבר באיזה תחנה ומה צריך לעשות וכו' אז המחירים עולים.

גלעד ארדן: זה יכול לקרות שזה חלק מהתהליך.

גלעד ארדן: אבל אליעזר תתייחס אם אמרתי כאן דברים שלא נכללו אולי בתכנית.

גלעד ארדן: אני מבין מה היא שואלת, לכאורה נראה שהחלק של הרווחה הוא קטן יותר למרות שהוא היה גדול יותר.

<אליעזר רוזנבאום: גם בישיבה הקודמת לפני שבועיים או שלושה שבועות כשהייתה ישיבה אני ציינתי את זה.

<אליעזר רוזנבאום: יש דברים שאנחנו עשינו עוד טרם הוועדה וגם במהלך קיום הוועדה, דברים שהגענו למסקנה שאנחנו צריכים לעשות אותם כמו התכניות שאנחנו פיתחנו במסגרת עיר ללא אלימות, נושא של הבלניות, מדריכות כלה, כדי לזהות סימנים מעידים על אלימות או דברים כאלה, זה דברים שעשינו ואנחנו ממשיכים לפתח אותם ונמשיך לפתח אותם.

גלעד ארדן: והם לא נכנסו בתחשיב של התכנית של העלות שלה?

גלעד ארדן: העיר ללא אלימות, 7 מיליון ₪, שכפול 5 שנים זה בעצם 35 מיליון ₪, זה לא היה בתוך התכנית?

<אליעזר רוזנבאום: זה לא, זה אנחנו - - -

גלעד ארדן: זה למשל הסבר - - -

<אליעזר רוזנבאום: חלק מהתקציבים שמנו את המספרים כי אנחנו מדגישים מה אנחנו משקיעים גם היום טרם קבלת התקציבים הייחודיים בנושא הזה.

<אליעזר רוזנבאום: מחלקי המשפחה אנחנו כרגע יוצאים ב-17 תחנות, יש למעלה מ-70 תחנות.

<אליעזר רוזנבאום: כלומר כשאנחנו נסיק את המסקנות ונגיע שאכן המודל הזה הוא המודל האופטימלי נצטרך להרחיב אותו בכל התחנות.

<אליעזר רוזנבאום: אז לכן זו נקודה נוספת.

<אליעזר רוזנבאום: הנושא של הצמיד האלקטרוני אנחנו מתחילים בפיילוט, אנחנו לוקחים 25 זוגות כי כשאתה עושה- - - אז נגמור את הפיילוט כמובן שנצטרך - - -

עאידה תומא סלימאן: כן, אבל אתם מבינים, כאשר אנחנו מדווחים על 250 מיליון עלות כוללת וכאשר אנחנו לא יודעים אם ה-250 האלה מתייחסים לתכניות שרק יתחילו או תכניות שכבר התחילו ויש להן תקציבים שכבר נמצאים אל תתפלאו שאנחנו לא מצליחות להבין מה בדיוק קורה וכמה הממשלה מקצה לכל התכנית הזו.

עאידה תומא סלימאן: נכון או לא?

עאידה תומא סלימאן: כלומר, כאשר אתם לא מבהירים מה בדיוק נכנס ולמה העלויות האלה נקבעו כ-250 מיליון, אנחנו בשבילנו זכרנו את הסכום הזה.

<אליעזר רוזנבאום: אנחנו תכננו, מי שתכנן - - -

מיכל רוזין: אם זה כסף חדש או כסף שממחזרים - - -

עאידה תומא סלימאן: כן, כן, עד כמה שידוע לי ב-2017, ותתקנו אותי, אני לא אומרת את זה סתם, ב-2017 הממשלה לא הקצתה תקציב תוספתי לתכנית הזו.

עאידה תומא סלימאן: כל מה שנעשה נעשה כהמשך לתקציבים שכבר קיימים בתוך המשרד, המשרדים השונים.

גלעד ארדן: לא, זה לא נכון - -

עאידה תומא סלימאן: הבנתי, אז תתקנו, תגידו.

גלעד ארדן: - - אני הסתתי כספים על חשבון דברים אחרים - - -

עאידה תומא סלימאן: מהמשרד, שקיימים אצלך במשרד.

גלעד ארדן: כן, למה את חושבת שהאוצר באמצע שנה יוסיף כסף למשרדים כדי- - -

עאידה תומא סלימאן: אנחנו רואים שמעבירים כספים ומאשרים - - -

גלעד ארדן: אה להורדת מיסים לוידאו וזה, זה כן, כן, זה הם עשו, נכון.

גלעד ארדן: בסדר אני לא מייצג כאן את משרד האוצר.

גלעד ארדן: לנו הובהר בצורה הכי ברורה, הרי הוועדה, מה לעשות, היא התחילה בנובמבר 15' או 16' אני לא זוכר.

<קריאה: 2014.

עאידה תומא סלימאן: 2014, אני כל הזמן אומרת, הופעתי בפני הוועדה לפני שהייתי חברת כנסת.

עליזה לביא: אני עשיתי אותה, זו הייתה ועדה שעשינו אותה ביחד ב-2014 בוועדה לקידום מעמד האישה - - -

גלעד ארדן: בסדר ואז אחרי זה היו בחירות וכו' וכו', לא חשוב, זה כבר חלב שנשפך.

עליזה לביא: זו הייתה החלטה ב-2014 - - -

גלעד ארדן: מה גברתי רוצה להגיד בזה?

עליזה לביא: שאנחנו דורכים במקום אם לא הולכים אחורה.

גלעד ארדן: אנחנו לא דורכים במקום, אנחנו לא הולכים אחורה, אנחנו מתקדמים קדימה.

גלעד ארדן: דרך אגב ב-2014 אם שר האוצר דאז היה משריין מיד כשהוקמה הוועדה תקציב ליישום שלה אז יכול להיות שהיינו נמצאים היום במצב אחר.

עליזה לביא: - - - שאומרות ששום דבר לא קורה, באמת - - -

נחמן שי: - - - והכסף שנתת - - -

גלעד ארדן: קורה הרבה מאוד.

עליזה לביא: רצח הוא רצח זה לא משנה באיזה - - -

גלעד ארדן: אל תטיפי לי ואל תצעקי כאילו יש פה איזה אשמה.

גלעד ארדן: מה שנעשה בשנה האחרונה נעשה יותר מכל מה שהיה כשהיו שרי אוצר קיימים שלא עניין אותם הנושא הזה אז אל תדברי אליי בטון כזה בבקשה.

עליזה לביא: אדוני, מי שהתחיל פה על - - - האוצר זה לא אני.

גלעד ארדן: בסדר כי את אומרת ארבע פעמים שזה התחיל בנובמבר 14' כאילו קרה פה איזה משהו באשמת מישהו.

גלעד ארדן: יו"ר הוועדה ציינה שהאוצר, בצדק, מבחינתה וגם בתסכול שלי לא הוסיף תקציב תוספתי והוועדה המקצועית סיימה את עבודתה ב-2016, באמצע שנת תקציב.

גלעד ארדן: במצב כזה כשכל התקציבים כבר משועבדים לתכניות עבודה יש שתי אפשרויות: או לכלול את זה בתכניות עבודה לשנים הבאות ושכל שר יאבק על התקציב הזה בסדרי עדיפויות, זה מה שאני עושה, ואני גם לא חיכיתי לתקציב הבא אלא התחלתי להזיז תקציבים בתוך המשרד שלי על חשבון דברים אחרים כדי שתהיה תוספת עובדות סוציאליות, כדי שיוקמו תחנות משטרה במגזר הערבי, כדי שיהיה כבר פיילוט ולא יחכו.

גלעד ארדן: המפכ"ל אמר, אין לו תקציב לצמיד אלקטרוני, אני אמרתי, יש כדי שנעזור לך להעביר את החוק.

גלעד ארדן: אני נותן תקציב על חשבון דברים אחרים כי זה חשוב שגברים מאיימים או אלימים יהיו על - - - אז זה לא הוגן להציג את זה כלפיי כאילו ש- - - זה שהשרים שרלוונטיים שאולי יש לכם טענות אליהם לא פה אז זה לא אומר שאני צריך לספוג את זה.

עליזה לביא: - - -

נחמן שי: לא צריך - - - למה ההתגוננות - - - מתרשמים - - -

עאידה תומא סלימאן: אנחנו מסכימות שבאמת יש כאלה משרדים שהזיזו מתוך התכניות- - -

נחמן שי: זה סופי שעברו פה ללשון נקבה או בכל זאת יתייחסו אלינו מדיי פעם?

עאידה תומא סלימאן: מה קרה?

עאידה תומא סלימאן: מרגיש מקופח פתאום?

נחמן שי: לא אני מרגיש במיעוט מדוכא עכשיו.

עאידה תומא סלימאן: אוקיי, איך זה?

נחמן שי: כואב.

עאידה תומא סלימאן: נוכל להתחבר לנקודת ההרגשה שלך בנושאים אחרים אבל - - - מה שבטוח שהתכנית הבין משרדית, הלאומית, מה שתקראו לה, התכנית, אני לא אחזור כל פעם על השם המלא, אנחנו דנים בתכנית, כולנו יודעים שאנחנו מדברים על התכנית הזו.

עאידה תומא סלימאן: התכנית הזו הייתה מוכנה באמצע או כמעט ששה חודשים וכולנו זוכרים את המאבק שהיה צריך להתחולל ולצערי לאחר הרצח של ארבע נשים באותו שבוע ועדת השרים התכנסה וקיבלה את ההחלטה.

עאידה תומא סלימאן: אני עכשיו לא רוצה לחזור ולהתריע ולהגיד, ששה חודשים היה אפשר לקבל את ההמלצות, ששה חודשים לפני ולנסות להכניס את זה לתקציב בכל זאת.

עאידה תומא סלימאן: היום, כאשר אני שומעת שעד עכשיו התמונה לא ברורה מבחינת העלויות וגם לא ברור מה מוקצה.

עאידה תומא סלימאן: 2017, זהו, הסתיימה לא הוקצה שום כסף תוספתי, מה עם 2018, מה הכסף התוספתי שיהיה במשרד שלך לפחות, השר, כי שאר השרים יזומנו לוועדה בדיוק כמו שאנחנו יושבות עכשיו נשב ונשאל את השאלות האלה.

עאידה תומא סלימאן: השאלה האם יש כסף תוספתי להמשך ביצוע התכנית במשרד הבט"פ בשנה הבאה.

גלעד ארדן: כל מה שפירטתי כאן, ואני הרי השר, אז אני מפרט כדי לספר מה התקציב שאני מתכוון להוסיף לטובת היישום הזה.

גלעד ארדן: בין אם זה בעניין הקמת מחלקי המשפחה ב-16 תחנות, בין אם זה בעניין יישום הפרוייקט של האיזוק האלקטרוני, הצימוד, הפיקוח האלקטרוני שמחייב גם יכולות פיקוח וקציני משטרה או אנשי משטרה שיהיו בקשב לנושא הזה כולל תובעים, כולל האמצעים הטכנולוגיים והמערכות הטכנולוגיות, גם הפרוייקטים של עיר ללא אלימות, גם פרוייקטים בשב"ס.

גלעד ארדן: תוסיף אליעזר.

<אליעזר רוזנבאום: גם עובדים סוציאלים, גם מה ששב"ס עושה וכמובן כל תוספת שמקבל משרד הרווחה שיסגור עם האוצר את התכנית, את הסכום הכולל, אנחנו כמובן נרחיב את הפעילות לפי התכנית שנקבעה.

<אליעזר רוזנבאום: אבל כרגע אנחנו - - -

גלעד ארדן: יש דברים שאנחנו יכולים ליישם לבדנו ויש דברים שזה תלוי גם במשרדים אחרים.

עאידה תומא סלימאן: שנייה אבל עכשיו בדיוק שאלתי אם משרד - - - נאמר לי באופן הכי ברור שכל שר צריך להלחם על התוספת לתקציב שלו.

עאידה תומא סלימאן: עכשיו אני שומעת, אם שר הרווחה יסגור עם שר האוצר על התכנית, מי יביא את הכסף, תגידו לי באופן הכי ברור מי אחראי על להוציא מהאוצר את התקציב עבור התכנית הזו?

עאידה תומא סלימאן: אני מנסה להבין.

נחמן שי: אנחנו, במקום הזה בוועדה הזו - - -

<אליעזר רוזנבאום: כפי שהשר הציין - - -

גלעד ארדן: אני באמת מתקשה להבין את השאלה כי את חברת כנסת ותיקה.

עאידה תומא סלימאן: לא כל כך ותיקה.

גלעד ארדן: כשיש מאבק בתאונות דרכים יש לו חלק שהוא קשור למשל לתוספת שוטרים ויש חלק שקשור לתיקון כבישים מסוכנים.

גלעד ארדן: האם את חושבת שאת תדרשי ממני לתקן כבישים מסוכנים?

גלעד ארדן: לא, כי זה האחריות והתקציב של שר התחבורה.

גלעד ארדן: אז אני יכול להגיד בתחום שהמשרד שלי אחראי עליו.

גלעד ארדן: נכון לעבודת הוועדה, היא ציינה הרבה פעולות שיכולות לסייע במאבק באלימות במשפחה.

גלעד ארדן: יש חלק מהם שהוא ישירות תחת המשטרה והמשרד לבטחון פנים, הודעתי שאני מתחייב לתקצב את זה, כבר תקצבנו את זה במרכיבים הישירים, התוספתיים שהם נטו נטו, עוד פעם, מוחק את המילה נטו, שהם בדיוק מוקצים רק ואך ורק לנושא הזה של מאבק באלימות במשפחה, זה 165 מיליון ₪, החלק היחסי של זה כבר מתוקצב וב-2018 ימשיך להיות מתוקצב.

גלעד ארדן: התחלנו ב-17' וב-18' ינתנו גם החלק היחסי, 35 מיליון ₪.

גלעד ארדן: אבל מעבר לזה המשטרה, וזה גם תקציב שאני השגתי, משקיעה ב-2018 340 מיליון ₪ בהקמת תחנות משטרה ביישובים הערבים שגם זה חלק מזה כל אחד לייחס איך שהוא רוצה, הולך למאבק באלימות במשפחה, מה לעשות.

גלעד ארדן: 344 מיליון ₪ ב-17' ו-525 מיליון ₪ ב-2018.

גלעד ארדן: ואני לא מסתפק רק בזה.

גלעד ארדן: אני יוזם כיו"ר הוועדה דיונים עם שרת המשפטים, כבר עשינו דיון או שניים כדי לקדם את התיקון בחוק זכויות החולה כדי שתהיה העברת מידע טובה יותר למשטרה.

גלעד ארדן: אני מנסה גם לקדם ולעזור לשרים אחרים לשפר את הנושאים האלה של מאבק באלימות במשפחה אבל בסוף הסמכויות הישירות הן באותם משרדים.

עאידה תומא סלימאן: אני לא אמשיך עכשיו לשאול, אני אתן לחברי הכנסת להתייחס.

עאידה תומא סלימאן: חבר הכנסת גנאים.

מסעוד גנאים: תחילה אני מודה לך על הדיון החשוב הזה.

מסעוד גנאים: שנית, אני מצטרף לשאלות שלך בקשר לתכנית הבין משרדית.

מסעוד גנאים: עד שהוחלט על התכנית שזה צעד מאוד חשוב בטיפול בבעיית אלימות במשפחה, במיוחד רצח נשים וכולם יודעים את חומרת התופעה במיוחד בחברה הערבית וגם לאור הריבוי והעלייה באלימות.

מסעוד גנאים: אנחנו אולי בעידן של מובן חדש לכל מוסד המשפחה בישראל לאור ההתפרקות שאנחנו רואים למוסד החשוב הזה ששמו משפחה.

מסעוד גנאים: לכן צר לי שעד עכשיו לא שמענו מה התקציב, איך משיגים, כמה ומתי מתחילים ליישם כי הכל אנחנו רואים שזה ייושם בעתיד ולא יודעים בסוף אם התכנית הזאת תצא לאור.

מסעוד גנאים: בינתיים אלימות יש, בינתיים נשים נרצחות לצערי.

מסעוד גנאים: אני מברך על הצעד בקשר לעובדות הסוציאליות דוברות ערבית, אנחנו מאוד צריכים את זה - - -

עאידה תומא סלימאן: ערביות.

עאידה תומא סלימאן: דוברות ערבית אנחנו מכירים את זה, כיף חאלכ - - -

לאה פדידה: יש כאלה שהן דוברות ערבית גם טוב.

נחמן שי: יש בשב"כ הרבה עובדות - - -

עאידה תומא סלימאן: אני יודעת, הן למדו איתי באוניברסיטה.

מסעוד גנאים: לא רק עניין של שפה, עניין של הבנה, עניין של סביבה, עניין של הרבה דברים.

מסעוד גנאים: אני מברך על הצעד הזה ומקווה שגם ירבו במספרם כי הן באמת משרתות ועושות שירות טוב לקורבנות לפחות של האלימות.

מסעוד גנאים: תודה גברתי ונקווה שבישיבה הבאה נראה משהו שיתבצע באמת.

עאידה תומא סלימאן: חבר הכנסת בני בגין רוצה להתייחס?

זאב בנימין בגין: אני מוותר לטובת חברי ועדת החוץ והביטחון.

זאב בנימין בגין: למזלי אינני חבר ועדת החוץ והביטחון בקדנציה הזו.

עאידה תומא סלימאן: אתה יודע, אי אפשר לסמוך עליך.

זאב בנימין בגין: ואם הייתי, היו מוציאים אותי גם משם, את מבינה.

עאידה תומא סלימאן: בבקשה.

עליזה לביא: תודה רבה גברתי.

עליזה לביא: אדוני השר, קודם כל אני רוצה להודות לך גם על הדיון הבוקר ועל הדברים שאמרת ובכלל על העבודה הרבה שלך בנושא הזה ובכלל ועל האמירה החד משמעית שלך בנושא של מועדוני חשפנות וכל ההשלכות, תודה רבה.

עליזה לביא: אני מבקשת גם לומר יש - - - להתווכח איתך, יש לנו הערכה רבה גם לעבודה שלך ולעבודה של המשטרה, אנחנו רואים את זה בשטח ובטח באנשים שלך שנמצאים בקשר איתנו כאן גם בוועדה הזאת וגם בוועדת המשנה.

עליזה לביא: אז זה קודם כל.

עליזה לביא: דבר שני, תבין, המצוקה שלנו בהקשר הזה של התקציבים, כל מי שנמצא כאן מ-2014 ומהיום באמת ההיסטורי הזה - - - את שלושת המשרדים והקמה אנחנו מלווים במצוקה מאוד מאוד גדולה את חוסר הפעולה.

עליזה לביא: אני לא באה נקודתית, רק תבין גם אותנו.

עליזה לביא: כי מה שקורה כרגע, יו"ר הוועדה, אם היא לא תקדם את זה כאן בוועדה מבחינת הפיקוח וההתבוננות והמאגר אנחנו לא נראה שדברים משתנים.

עליזה לביא: הקריאה שלנו אליך היא מהמקום הזה שלך אל מול שאר המשרדים.

עליזה לביא: אנחנו פה נעשה את הוועדות אבל דברים לא מתקדמים קדימה.

עליזה לביא: זו הערה אחת.

עליזה לביא: הערה נוספת אדוני, קודם כל אני רוצה להודות לך שאימצת את הצעת החוק בנושא של חוק האזיקון.

עליזה לביא: זאת הצעת שיש בה הרבה מאוד, מעבר לחוק עצמו, הרבה מאוד השלכות, התנהלות והכלי שהיא מאפשרת.

עליזה לביא: שמעתי את מה שאדוני השר אמר על העניין של משרד המשפטים.

עליזה לביא: אבל אני רוצה לשאול אותך, למה לא לקדם את החוק הזה כהוראת שעה, גם אם צריך פיילוט והדברים - - - כבר דיברנו עליהם לפני שנה וחצי, אני יודעת שישבת עם המומחים, יודעת שאתה למדת את הנושא לעומק.

עליזה לביא: אבל לנוכח המציאות הקשה בישראל למה אדוני לא מעביר את זה בהוראת שעה במקביל למה שנדרש ממשרד המשפטים.

גלעד ארדן: אני לא יודע אם היית כשאמרתי את זה אבל זו בדיוק עמדתי.

גלעד ארדן: אני חושב שאפשר להעביר את החוק ולהתחיל לקדם אותו במקביל לפיילוט וגם אם נשלים את החוק על בסיס החלק הראשון של הפיילוט לא נורא אם יהיו תיקוני חקיקה בהמשך כדי לשפר אותו עוד יותר.

גלעד ארדן: לצערי הרב, בכל מה שקשור לחקיקה ממשלתית, כידוע לך, ולא רק בתחום הזה, יש עוד נושאים שאת מקדמת וחברות כנסת אחרות מקדמות ואני חושב כמוכם.

גלעד ארדן: ומשרד המשפטים רואה את הצד של הגורם העברייני כצד, כנראה, יותר מודגש כרגע בעיניו ואני לא מצליח לקדם מולם בדברים שהם בתחום שלהם האחריות.

גלעד ארדן: בין אם זה גם בנושא של, למשל, אחריות פלילית ללקוחות זנות ועוד נושאים אחרים.

גלעד ארדן: את מכירה את עמדותיי.

גלעד ארדן: בנושא הזה אני מוכן לתמוך ולתמוך לקדם את החקיקה במקביל לפיילוט.

גלעד ארדן: הפיילוט הודעתי שמתחיל בסוף החודש הזה.

עליזה לביא: העקב אכילס היא שרת המשפטים, זה מה שאתה אומר - - -

גלעד ארדן: אני לא אמרתי מה זה עקב אכילס זה ביטויים שלך.

גלעד ארדן: אמרתי שעקב מחלוקות מקצועיות ביני לבין משרד אחר שהסמכות היא בידו אז הדברים לא מתקדמים בקצב שאני חושב שצריכים להתקדם.

גלעד ארדן: אותו דבר גם התיקון לחוק זכויות החולה שאנחנו דנים בו כבר חודשים ארוכים והוא באחריות - - - הגורם שעיכב את זה זה משרד המשפטים, נאמר לי שהחודש זה יופץ התזכיר.

עליזה לביא: תודה.

עאידה תומא סלימאן: תודה.

עאידה תומא סלימאן: חבר הכנסת נחמן שי.

נחמן שי: אני רוצה שחברתי לאה תדבר לפניי.

לאה פדידה: נושא חדש בוועדת - - -

גלעד ארדן: אה לא משכת את זה?

לאה פדידה: לא.

לאה פדידה: למשוך את זה?

גלעד ארדן: כן.

לאה פדידה: אז אני אלך למשוך את זה.

עאידה תומא סלימאן: אז אם את הולכת למשוך את זה את יכולה גם להשאר ואז נעביר את זכות הדיבור ל- - -

גלעד ארדן: זה קשור לכולנו דרך אגב, זה קשור גם לנשים, מה שהיא עושה זה לעכב את היכולת שלנו להקים בית סוהר חדש לנשים עם תנאים טובים יותר, זה המשמעות.

<קריאה: זו הייתה מניפולציה עכשיו.

גלעד ארדן: אנחנו ביקשנו שבתי סוהר זה יהיה תכנית לאומית כדי לקדם את הסבסוד שלהם מהר ואת עכשיו הגעת - - -

עאידה תומא סלימאן: אני אתן לכם חמש דקות לצאת לוועדת הפנים, תפתרו את הבעיה, לא שלא אכפת לי מהנושא אבל בואו נתמקד.

גלעד ארדן: בתי עלמין יותר דחוף מבתי סוהר חדשים?

לאה פדידה: אני אכבד את היושבת ראש ואני אתכנס לנושא שלשמו התכנסנו.

לאה פדידה: הדבר המיוחד ביותר שנעשה זה היה הוועדה הבין משרדית.

לאה פדידה: לצערי הרב היו צריכים לשבת פה שלושת השרים ולתת - - - שמעתי גם את הסקירה בוועדת הפנים על התכניות של הזה שלך ואכן נראית רגישות רבה לצרכים של הקהילה, לצרכים של נשים ואנחנו רואים התקדמות.

לאה פדידה: אבל מה עשינו בזה?

לאה פדידה: אם אנחנו לא מתכנסים לתכנית שהיא תכנית בין משרדית ותכנית מערכתית אנחנו מפספסים.

לאה פדידה: הטענה היא לא כלפיך שאתה כן נמצא פה ונותן מענה, כי כל יום שאנחנו לא מפעילים תכנית כוללת, תכנית מערכתית, אנחנו מסוגלים להיות אחראים ואשמים שעוד מישהי נפלה כקורבן לאלימות או שעוד מישהי חלילה נרצחה.

לאה פדידה: כי הרי המטרה הייתה שאנחנו גם ברווחה וגם במשרד המשפטים וגם בנושא החינוך וגם בנושא הפנים שאתה אחראי עליו אנחנו נשב וניתן מענה משותף.

לאה פדידה: לקחת חלקים מהוועדה ולעשות על זה פיילוט, ולקחת חלקים מהוועדה ולתקן את זה, זה בדיוק מה שהוועדה הגיעה למסקנה שהוא לא נכון, שצריך לצאת לתכנית מערכתית.

לאה פדידה: אני מאוד מעריכה ומכבדת שאתה משחק בתוך התקציב שלך ורואה שהנושא הזה חשוב וזה חיי אדם.

לאה פדידה: אבל אני מצטערת, זה נושא כל כך חשוב ששר האוצר אמור להגיד לך, קח, זה התקציב הנוסף, תיישם את התכנית ולא שאתה תצטרך לעשות לולייניות בתוך התקציב שלך על מנת לגייס תקציב.

לאה פדידה: זה תקציב חשוב מאוד ושר האוצר צריך להבין שהוא חייב לתקצב את המשרד שלך על מנת שתוכל ליישם את זה.

עאידה תומא סלימאן: תודה רבה.

עאידה תומא סלימאן: חבר הכנסת בני בגין, בבקשה.

זאב בנימין בגין: בדברי הפתיחה שלך אני נדרכתי במשפט הראשון כי אמרת שאנחנו נעסוק בהמלצות של הוועדה - - -

עאידה תומא סלימאן: התכנית.

זאב בנימין בגין: המלצות של הוועדה לעניין האלימות - - -

עאידה תומא סלימאן: אה, חשבת, לא, לא, אני לא עוסקת בהמלצות.

זאב בנימין בגין: המילה המלצות דרכה את מנוחתי לדקה שלמה.

עאידה תומא סלימאן: את האמת פה מרגישים מה זה אז מה המלצות.

זאב בנימין בגין: אני חושב שהדברים שאמר השר מוכיחים שפה לא אומרים אז מה להמלצות החשובות של הוועדה החשובה.

זאב בנימין בגין: מי שמתמצא בעבודת הממשלה מבין שיש מגבלות על פעולת השרים והפעולה של השר ארדן המתמשכת היא פעולה מבורכת וטובה וגם נושאת תוצאות.

זאב בנימין בגין: יש לי עדכון ואחר כך שאלה.

זאב בנימין בגין: בוועדת החוקה חוק ומשפט אנחנו דנים כבר כמה ישיבות בחקיקה של עבירות המתה, אנחנו נגיע כנראה למצב שבו יש שתי דרגות בענישה לגבי עבירות המתה ותהיה רשימה של עבירות שאם בהן נמצא הנאשם אשם הן תחייבנה מאסר עולם חובה.

זאב בנימין בגין: אחד מהסעיפים ברשימה הזאת הוא המתה הקרויה המתה במשפחה, על כבוד המשפחה וזה בגלל הטעם הנוסף שהמקרי רצח האלה, המזימות לרצוח כך או האיומים לבצע את זה הן מהוות ניסיון למשטר את האישה, לחייב אותה למשטר שהיא כאדם חופשי איננה חפצה בו אבל סביבתה לוחצת עליה ולעתים - - -

עאידה תומא סלימאן: אגב, כל מקרי רצח הנשים הם כאלה.

עאידה תומא סלימאן: זה מנגנון השיטור שמפעילה החברה נגד כלל הנשים.

עאידה תומא סלימאן: כל פעם קוראים לזה משהו אחר.

זאב בנימין בגין: זהו הטעם שבגללו אנחנו חושבים שיש פה להחמיר באופן מיוחד ועונש החובה שיחייב את בית המשפט הוא מאסר עולם ולא אחר.

זאב בנימין בגין: אני מבקש לשאול את המשטרה או את אליעזר לגביי התיקון החשוב של מחלקי המשפחה וההכנסה של העובדת הסוציאלית.

זאב בנימין בגין: אנחנו במחסור של פסיכולוגיות ערביות ואני לא בטוח שאנחנו לא במחסור של עובדות סוציאליות.

זאב בנימין בגין: אז יכול להיות לנו תקציב אבל איך אתם רואים את זאת.

זאב בנימין בגין: שאלה נוספת, מה יהיו דרישות התקן לעובד/עובדת הזאת, יש גם עובדים לא רק עובדות.

זאב בנימין בגין: הייתי רוצה לשמוע אם אתם מסתכלים על זה בגישה המקצועית המפורטת.

זאב בנימין בגין: אנחנו במחסור כללי לגבי עובדים סוציאליים עם ההתפתחויות החברתיות והיוזמה המבורכת הזאת נראה לאן היא תוביל במצב הזה.

<אליעזר רוזנבאום: אנחנו עושים את זה עם הרשויות המקומיות ובנוסף גם עם משרד הרווחה כי בסוף משרד הרווחה מרכז את המשאב האנושי - - -

עאידה תומא סלימאן: אליעזר אני מצטערת, אפשר לרשום את השאלות כי השר עוד מעט יצטרך לצאת.

עאידה תומא סלימאן: אני בטוחה שמר רוזנבאום ישאר איתנו ואז תוכל לענות על השאלות המקצועיות, אני רוצה לנסות - - -

<אליעזר רוזנבאום: אני כאן עד סוף הישיבה.

עאידה תומא סלימאן: אז אנא, אני רוצה לכוון את הדברים שקשורים לשר לפני שהוא ייצא כך שיוכל לענות.

עאידה תומא סלימאן: חבר הכנסת נחמן שי.

נחמן שי: תודה רבה.

נחמן שי: קודם כל, מה שאמרתי קודם לגבי אמון במשטרה, השר, אני מתכוון לזה ואני אומר את זה בהקשר רחב לא רק בהקשר לפעילות הזאת ולא רק בהקשר למה שאמר ראש הממשלה.

נחמן שי: אני מאמין שהמשטרה עושה את עבודתה באמת על הצד הטוב ביותר, על פי ערכים מקצועיים ויש לה אחריות לאומית והיא פועלת לא ממניעים פוליטיים.

נחמן שי: ואני מפציר בכל אחד לחשוב ולהאמין בכך כי זה אחד מהיסודות הכי חשובים של המדינה והחברה, ואני לא אומר את זה כדי להתגרות בך, אני יודע שלך יותר קשה להגיד את הדברים האלה - - -

זאב בנימין בגין: אבל זו הערה שנכונה לגבי כל העוסקים בדבר במחנות הפוליטיים השונים כי אנחנו שומעים את הטענות של הטייה ימינה, הטייה שמאלה, משטרה עובדת לאט מדיי, המשטרה עובדת מהר מדיי.

זאב בנימין בגין: כדאי שזו תהיה אמירה כללית.

נחמן שי: חלילה, אני באמת חושב ככה, אני גם רוצה להאמין בכך כי אם לא תהיה משטרה אז הדברים הכי יסודיים של החברה יתפוררו בבת אחת ואי אפשר לשאת את זה.

נחמן שי: לגבי הסוגייה הזאת, אנחנו קיימנו הלא דיון קודם ובו ראינו תכנית מאוד יפה, מאוד מעניינת, מאוד משכנעת, רק הדיכוי הגדול היה בה שלא היו בה אמצעים כספיים וכל אחד מבין שבלי כסף אי אפשר להבין את הדברים.

נחמן שי: מה שאתה עושה במשרד שלך ובמשטרה הוא נכון מאוד והוא חשוב ואני מברך על כך.

נחמן שי: עדיף לצאת לדרך גם בחלק מהחזית מאשר לחכות עד שכולם יצטרפו, אולי הם לא יצטרפו, אולי הם רואים את זה בעדיפות נמוכה יותר.

נחמן שי: אתה, בגלל שזה נופל אצלך והסטטיסטיקות הן עליך והרצח הבא, חס וחלילה, מחכה לך ויתחשבנו איתך אז טוב שאתה לוקח מהמשאבים שלך כמה שאתה יכול ומשקיע.

נחמן שי: יבואו שרים אחרים מהמשרים, על הכיפאק, לא - אז לפחות נדע שהדברים האלה נעשו.

נחמן שי: אני גם מעריך את העובדה שאתה מעמיק את הפריסה של המשטרה בחברה הערבית.

נחמן שי: אני יודע שזה מכשולים עצומים אבל זה ממש מעשה בראשית.

נחמן שי: אתה דיברת על זה מתחילת הקדנציה שלך שמוכרחות להיות תחנות משטרה וזה חלק מהמאבק, ברור שזה חלק מהמאבק, יותר משטרה זה מוריד אלימות וזה יצמצם גם את הפגיעה בנשים.

נחמן שי: אני מקווה מאוד, עאידה, שהוועדה תמשיך לשבת לשרים על הנשמה ועל הורידים שלהם בעניין הזה כי בשבילנו זה כמעט יהרג ובל יעבור להוריד את הסטטיסטיקה ואת המספרים האיומים האלה של אלימות במשפחה בחברה הערבית.

נחמן שי: ובני בגין חזר על הביטוי כבוד המשפחה ואמרנו שהביטוי הזה כבר נעקר ממקומותינו מזמן - - -

זאב בנימין בגין: זה היה במרכאות כפולות וגם מכופלות.

נחמן שי: אנחנו נבקש משרים נוספים להגיע הנה, נביא את ביטחון פנים כדוגמה לצעד אחד ונבקש שכולם יתגייסו לעניין כי זה ממש נושא מרכזי שאנחנו לא יכולים לוותר עליו, תודה רבה.

עאידה תומא סלימאן: אני רוצה לתת לשני ארגונים להשמיע את דבריהם לפני שהשר יוצא.

עאידה תומא סלימאן: קודם כל אני רוצה לתת לעורכת דין מרים זלקינד משדולת הנשים ובינתיים אני אבקש מנאילה עוואד להתקדם למיקרופון כדי שתדברי אחריה.

עאידה תומא סלימאן: מרים.

<מרים זלקינד: אני היום פה בשני כובעים, גם הכובע של שדולת הנשים וגם בשם קואלציית האקדח על שולחן המטבח.

<מרים זלקינד: כבוד השר ארדן, אנחנו שמחות שהגעת לכאן כחלק מהמהלך של כולנו לנסות להאבק בתופעה האיומה הזאת של אלימות ברצח נשים.

<מרים זלקינד: אנחנו יודעות שהמדינה והמשרד בראשותך עושים מאמצים גדולים כדי להאבק בתופעה זו ואנחנו מברכות על כך.

<מרים זלקינד: לנושא של המאבק ברצח נשים יש פרופיל ציבורי חשוב בזכות העבודה של הארגונים שיושבים כאן ליד השולחן ואני רוצה לנצל את הבמה הזו כדי לעודד אתכם ללכת עוד צעד אחד קדימה במאבק הזה שעדיין לא נעשה והוא גם עולה מכל מה שנאמר כאן סביב השולחן בעיניי, וזה למנות גורם מתכלל שיטפל באלימות נגד נשים, שאנחנו יודעות שחצי מהנשים שנרצחו בשנים האחרונות היו מוכרות למשטרה.

<מרים זלקינד: אבל בגלל שהארגונים, משרד הרווחה והמשרד לביטחון פנים, לצערנו, ואנחנו שומעות את זה שוב ושוב, לא מדברים מספיק טוב ביניהם ואין גורם שמתכלל את הדברים אז הדברים האלה לצערנו ממשיכים לקרות, הנשים ממשיכות להרצח.

<מרים זלקינד: ואותו דבר בנוגע לקשר עם משרד המשפטים ש-70% מהתיקים על ניסיון רצח לא הגיעו לכתבי אישום.

<מרים זלקינד: זאת אומרת ששוב אין תקשורת מספיק טובה, זה דבר סופר חשוב ועולה כל הזמן מהדברים.

<מרים זלקינד: דבר שני, ברור לכולנו שהמשטרה והמדינה לא יכולות להכנס לכל בית ובית וכמו שאמרת, אי אפשר להגן על כל אישה 24 שעות ביממה.

<מרים זלקינד: אבל יש דבר אחד לפחות שכן אפשר לעשות בקלות יחסית וזה לצמצם את הגישה של האוכלוסייה לנשק שאיתו נרצחות ומאויימות המון נשים שהן מיעוט מזערי מהמחזיקות בנשק אבל אחוז משמעתי ולפעמים רוב הנפגעים מנשק שמוחזק בבית.

<מרים זלקינד: ממש לאחרונה הופץ תזכיר חוק לעירייה והוא פשוט עושה את הדבר ההפוך.

<מרים זלקינד: במקום לנצור את הנשק אנחנו מנגישים אותו בצורה חסרת תקדים ולא מפוקחת.

<מרים זלקינד: המחקרים מראים בבירור שכשלא נעשה איסוף של נשק אז היו נרצחות ממוצע שלוש נשים כל שנה מנשק אבטחה.

<מרים זלקינד: כשהתחילו לאסוף את הנשק זה נפסק.

<מרים זלקינד: אז אנחנו קוראות לך לא לראות בנשק רק אמצעי הגנה אלא גם אמצעי שמהווה סיכון להמון המון נשים.

<מרים זלקינד: לעגן בחוק את האחריות של הרשויות ואחראים על הנשק ולא רק על הש.ג.

<מרים זלקינד: שזה נושא הנשק, לקבוע בחוק את העניין של ביטוח צד ג' ולקבוע מנגנונים ברורים לאיסוף ופילוח מידע על פגיעות נפגעים - - - ולנהל בקרה - - - תודה רבה.

עאידה תומא סלימאן: תודה.

עאידה תומא סלימאן: נאילה עואד ראשד , מנכ"לית עמותת נשים נגד אלימות, בבקשה.

<נאילה עואד ראשד: שלום לכולן ולכולם, אני מברכת על הדיון.

<נאילה עואד ראשד: היום אני לא אדבר על האי אמון של המיעוט הלאומי במערכת המשטרתית ובהצהרות הגזעניות כלפי האוכלוסייה הערבית כי זה ישר משפיע גם על נשים נפגעות אלימות להרגיש פתוחות ולהגיע למשטרה כאשר הביטחון שלהן מאויים בתוך הבית.

<נאילה עואד ראשד: גם לא אתייחס לעניין של הנשק המורשה והבלתי מורשה שמתרועע בחברה הערבית והאם מעשה והיחס של המשטרה כלפי אנשים ופושעים שמסתובבים ומאיימים על חייהן של נשים כי רוב הנשים שמגיעות אפילו למשטרה, 80% ממקרי האלימות שמגיעים למשטרה בעניין של נשים ערביות התיקים שלהן נסגרים.

<נאילה עואד ראשד: אני לא אדבר גם על אלימות של חלק מהשוטרים בתוך תחנות המשטרה כלפי נשים נפגעות אלימות אפילו אם הן בחקירות.

<נאילה עואד ראשד: אני אדבר שבשנת 2016 הוגשו כ-573 תיקים על נישואי קטינות, כ-148 נחקרו ורק הוגשו 26 כתבי אישום.

<נאילה עואד ראשד: אני הגשתי תלונה על נישואי קטינה בת 14.5 וקיבלתי הודעה על סגירת תיק מחוסר אשמה פלילית, 14.5 - - -

עאידה תומא סלימאן: בסוף חותנה?

<נאילה עואד ראשד: לפי הדיווח של העובדת סוציאלית היא חותנה.

<נאילה עואד ראשד: ואפילו העובדת סוציאלית שנתתי את השם שלה היא לא נחקרה ולא נשאלה.

<נאילה עואד ראשד: אני כן אתייחס לכל העניין של צווי איסור פרסום כשנשים נרצחות וכשקיים איזשהו רצח בחברה הערבית.

<נאילה עואד ראשד: ישר המערכת מתייחסת בצווי איסור פרסום ואז כולם שוכחים מסיפורה של אישה ואפילו לא מכירים את השם של אותה נרצחת או השם של הרוצחים כי כולם שוכחים וזה מה שכולם רוצים שנשכח את הנשים שנרצחות או מאויימות ברצח.

<נאילה עואד ראשד: אני אתייחס לעניין של העו"סיות.

<נאילה עואד ראשד: דיברתם על 10 ערים או כפרים, אני מברכת על הצעד הזה.

<נאילה עואד ראשד: השאלה שלי, באיזה חלקיות משרה.

<נאילה עואד ראשד: ועו"ס אזורית בחצי משרה שצריכה לשרת תמרה, קבול, שפרעם, איבילין, אני לא חושבת, היא אך ורק תכבה שריפות ולא תעשה את העבודה הטיפולית העניינית.

<נאילה עואד ראשד: אני מציעה גם לאור חוסר האמון שתבחנו את העניין של כמו חוקרי ילדים שזה שייך לרווחה שתבחנו את העניין בעניין של אלימות כלפי נשים שיהיו חוקרות דרך משרד העבודה והרווחה זה יתן אפשרות שהנשים ירגישו בביטחון.

<נאילה עואד ראשד: אני חושבת שמי שרוצה לבנות אמון זו המשטרה.

<נאילה עואד ראשד: קודם כל צריכה לבנות את האמון כלפי האוכלוסייה הערבית ואז הנשים ירגישו יותר בטוח לפנות למשטרה, להגיש תלונות וגם שיתופי פעולה.

<נאילה עואד ראשד: אם אתם מדברים על שיתופי פעולה אז תחשבו נשים בסכנת חיים ויהיו בסכנת חיים אז בטוח אתן מכירות ומכירים מי זה שמהווה סכנת חיים.

<נאילה עואד ראשד: וזו העבודה של המשטרה.

עאידה תומא סלימאן: תודה.

גלעד ארדן: קודם כל אני רוצה שוב להודות לך גברתי יושבת ראש הוועדה.

גלעד ארדן: הנוכחות שלי כאן היא חשובה אבל זה לא שאי אפשר בלעדיה והקשר שלי עם הארגונים, גם מעבר לזה שביקרתי פעמיים או שלוש במקלטים לנשים גם קיימתי מפגש אחד עם הארגונים.

גלעד ארדן: לצערי אז באותה תקופה חלק מהארגונים בחרו שלא להגיע אליו, אבל אני חושב שהעבודה של הארגונים היא עבודה מאוד מאוד חשובה והיא מציפה בפנינו הרבה פעמים ליקויים בעבודת המשטרה או בכלל שיפורים שניתן ליישם.

גלעד ארדן: אני רק מציע באמת לעשות את זה בשותפות ולא בהאשמה.

גלעד ארדן: זה לא שאנחנו רוצים לא לעזור לנשים מאויימות ואני גם לא טענתי שהעבודה שלנו או של המשטרה היא מושלמת.

גלעד ארדן: ודאי שיש מה לשפר, ודאי שיש מה ללמוד.

גלעד ארדן: אני לא מעריך שמישהו עושה דברים במכוון או כדי שישכחו מישהי חס וחלילה - - -

עאידה תומא סלימאן: אני חייבת להגיד שבנושא נישואי קטינות גם אני הגשתי שאילתא על עוד מקרה במגזר החרדי.

גלעד ארדן: אני לא מתווכח כי יכול להיות שאת צודקת, אני לא מכיר פשוט.

גלעד ארדן: את יודעת, כשמציפים לארגוני בעלי חיים, תשאלו את אתי אלטמן, כל פעם שהיא רואה שיש טיפול לא מספיק טוב או אפילו ענישה של שופט או סגירת תיק מביאים את זה אליי ואני משתדל אם אני חושב שבאמת יש כאן עיוות לפנות בעצמי גם לפרקליט המדינה ולבקש את תשומת לבו ואולי כן צריך להגיש ערעור ואולי צריך לבחון מחדש למה תיק נסגר.

גלעד ארדן: אבל אני לא יודע לעשות את זה בצורה הזאת.

גלעד ארדן: ז את אומרת, אני מזמין כל ארגון וכל אחת או אחד שיש לו איזה טרוניה על החלטות של מערכת אכיפת החוק להביא את זה ישירות ללשכתי, אליי, או דרך היועצים שלי ואם צריך אני גם אנסה לסייע בכך, אני מתחייב.

גלעד ארדן: לגבי גורם מתכלל אני בהחלט חושב שזה רעיון טוב שאני אבחן אותו.

עאידה תומא סלימאן: יש לי הצעת חוק בעניין.

גלעד ארדן: מה לרשות?

עאידה תומא סלימאן: כן.

גלעד ארדן: אני חושב שהיא התכוונה לגורם מתכלל במשרד לבטחון פנים אם הבנתי נכון.

<מרים זלקינד: גורם מתכלל כלשהו.

גלעד ארדן: רשות זה דבר חשוב וגדול אבל עוד פעם, גם פה, אני לא רוצה להכנס לזה, זה לא דבר שהוא בהחלטתי כשר לבטחון פנים, הקמת רשויות במדינת ישראל שאם האוצר מתנגד להן אז את יודעת שהסיכוי הוא לא גבוה.

גלעד ארדן: אבל בהחלט גורם מתכלל בין אם הוא ממשלתי - - -

עאידה תומא סלימאן: אבל עכשיו יש לנו הזדמנות בתכנית הפעולה מדברים ומדגישים כל הזמן את העניין של התכלול ושל זרימת המידע בין כל הגורמים ושיתופי הפעולה - - -

זאב בנימין בגין: אני חשבתי שוועדת שרים לאלימות היא יכולה להיות גורם מתכלל במובן הזה.

עאידה תומא סלימאן: את האמת עם כל הכבוד, למשל, הייתה החלטה של ועדת השרים ביוני כאשר אישרתם את התכנית ששאר המשרדים ידווחו כל רבעון.

עאידה תומא סלימאן: האם כבר דיווחו המשרדים השונים?

זאב בנימין בגין: הגורם המתכלל שמדובר בו הוא יוכל לגרום להם לדבר אם הם לא רוצים לדבר.

עאידה תומא סלימאן: הגורם המתכלל, כן, לפי הצעת החוק - - -

גלעד ארדן: אני לא יכול לפטר אף שר אחר אם הוא לא מדווח לי.

עאידה תומא סלימאן: אתה לא תפטר אבל לפחות הם ירגישו שהם חייבים להגיע כל רבעון ויגישו דוחות ויתפרסמו הדוחות ותהיה שקיפות אז הם יתחילו להזיז דברים אצלם במשרד.

זאב בנימין בגין: הצעתי במקום לדבר על גורם מתכלל אני אשאל האם יש שולחן עגול של הנוגעים בדבר או מרובע של כל הנוגעים בדבר שמתכנס פעם בחודש כדי לדון בבעיות מעלים על סדר היום.

זאב בנימין בגין: עוסק יותר - - - לא מדבר על שרים, אני מדבר ברמת פקידים, ברמה המקצועית.

זאב בנימין בגין: זה יכול להיות גורם מתכלל אבל להטיל על השר לביטחון פנים זה לא בר ביצוע.

עאידה תומא סלימאן: אין גורם כזה.

גלעד ארדן: זה לא נכון - - -

<קריאה: הוועדה המליצה.

עאידה תומא סלימאן: המליצה.

גלעד ארדן: לא, זה לא מדוייק כיוון שוועדת שרים בראשותי מתכנסת ומבקשת מהמשרדים דיווחים על ההתקדמות ואליעזר יודע - - -

עאידה תומא סלימאן: הם לא הגישו ברבעון האחרון.

גלעד ארדן: נכון, בסדר, אני לא מגן על המשרדים האחרים אבל הדיון הזה הוא עוד פעם, הוא דיון לא רלוונטי מולי.

גלעד ארדן: אין כלי להעניש משרדים אחרים.

עאידה תומא סלימאן: אני לא מדברת על עונש אבל כיושב ראש ועדת שרים שקבעתם שהם צריכים לדווח כל רבעון - - -

גלעד ארדן: אני לא יועץ לוועדה אבל אני חושב שאתם משקיעים הרבה אנרגיה במשהו שלא יביא הרבה תועלת.

גלעד ארדן: התועלת היא להביא שר ספציפי לפה ולמצות איתו את הדיון מה מתקדם ומה לא מתקדם.

זאב בנימין בגין: את הדיון ואת הדין.

עאידה תומא סלימאן: אנחנו מביאים אותם, אני אמרתי את זה, קיבלתי החלטה, יצאו זימונים לכלל השרים והם יגיעו אחד אחרי השני ויצטרכו לתת דיווח, אנחנו לא נעצור את התהליך הזה.

עאידה תומא סלימאן: אבל - - - נעזור לך לקבל את העדכונים.

גלעד ארדן: הנקודה של רשיונות נשק אני ממש לא מתייחס בקלות ראש לנושא הזה ואני מבין שנשק שנמצא בידיים הלא נכונות גם יכול לעשות בו שימוש לרעה.

גלעד ארדן: אני תמיד מנסה להסביר שאנחנו נמצאים באיזשהו עידן שבו אני צריך לאזן בין האינטרס הציבורי שנשק כן יופקד בידיים מקצועיות שאולי יסייעו לצמצם נפגעים במקרה של אירוע טרור לבין הגברת הפיקוח המתחייבת על מי שמקבל רישיון כזה.

גלעד ארדן: אנחנו מגבירים את הפיקוח.

גלעד ארדן: תזכיר החוק החדש דווקא נועד במטרה לשפר את הפיקוח.

גלעד ארדן: אם יש הערות אליו אנחנו נשמח לקבל אותם, לא עכשיו, אבל נשמח לקבל, זה בשלב מאוד מקדמי החוק הזה, הוא עוד רחוק מאוד מלהיות מקודם בכנסת, חוק מאוד גדול ומאוד מורכב כפי שראית ודאי.

גלעד ארדן: אבל אנחנו הוספנו כידוע בדיקות של פסיכולוגים.

גלעד ארדן: אנחנו מנסים לשפר את הפיקוח ונשמח לקבל עוד הערות כי אנחנו מבינים שזה עלול גם לייצר איומים על אולי אפילו אלימות בתוך המשפחה אם זה נמצא בידיים הלא נכונות.

גלעד ארדן: תודה רבה.

גלעד ארדן: ואני משאיר כאן את מנכ"ל משרדי ואת היועץ המשפטי ואני מתחייב שכל הערה שתהיה כאן או הצעה תדווח לי ונטפל בה.

<תמי פרח: יש המון תיקים שנסגרים בכל מיני סעיפים - - -

גלעד ארדן: תיקים שנסגרים - שר לא מחליט אם סוגרים תיק או לא סוגרים תיק.

גלעד ארדן: אתן גם לא רוצות שזה המצב שיהיה במדינת ישראל.

גלעד ארדן: כשיש סגירת תיק שהיא בעיניכם לא נכונה ופונים אליי או לחבר כנסת שמציף את זה אליי כבר קרה שבעקבות פנייה של חברת הכנסת תומא סלימאן אליי ביקשתי שהמשטרה תסתכל עוד פעם בדרגות בכירות יותר, תיקים נפתחו מחדש.

גלעד ארדן: להגיד לך שאני יכול לתת תעודת ביטוח מראש, לא יודע, זה תמיד בשיקול הדעת בסוף של החוקר והקצין חקירות.

<תמי פרח: - - -

עאידה תומא סלימאן: לא, אני מבקשת לא לקיים את השיח הזה עכשיו כי אנחנו צריכים להתמקד.

עאידה תומא סלימאן: נאמר, זה לא בסמכות של השר אבל אפשר לדבר על זה אחר כך.

עאידה תומא סלימאן: תודה לשר גלעד ארדן, למרות שאת האמת אני עדיין לא מבינה על הכסף התוספתי של התכנית, אני עדיין לא יודעת מי אמון להשיג את הכסף התוספתי לתכנית הזו, האם זה אצל שר הרווחה, האם זה אצל כל שר על התכניות של המשרד שלו, עוד לא קיבלנו תשובה.

עאידה תומא סלימאן: אני חייבת לציין את זה כי עוד לא הבנתי מי ילחם על התקציב חוץ מאתנו.

עאידה תומא סלימאן: בסופו של דבר יש שרים שזאת אחריות שלהם.

עאידה תומא סלימאן: אנחנו יכולים לתמוך, אנחנו יכולים להפעיל לחץ, אנחנו יכולים לתשאל אבל מי השר האחראי על השגת התקציב התוספתי לתכנית הזו.

<אליעזר רוזנבאום: אם אפשר להתייחס לנושא הזה.

<אליעזר רוזנבאום: אנחנו אחרי שסיימנו לבנות את תכנית היישום תמחרנו את כל הפעולות שנדרש תקציב בעבורן.

<אליעזר רוזנבאום: דרך אגב אני רוצה כן להעיר שיש לא מעט פעולות שהן לא תלויות בתקציב והן לא פחות חשובות ממה שמייחסים כאן לדברים.

<אליעזר רוזנבאום: כמו כלי אחד להערכת מסוכנות שזה קשור לחקיקה של העברת מידע כי בלי העברת מידע אז הכלי הזה הוא ריק וזה לא פחות חשוב מהדברים האחרים, אולי אפילו יותר חשוב.

<אליעזר רוזנבאום: ואני חושב שקצת מפספסים כשמתעסקים, למרות שזה חשוב, התקציב, כי אני חושב שבלי זה המנוע לא יפעל ולא יעבוד, אבל יש לא מעט דברים שם שצריך לקדם אותם והם לא תלויים בתקציב בנושא הזה.

עאידה תומא סלימאן: פיתוח כלי מסוכנות קודם כל צריך תכלול.

עאידה תומא סלימאן: צריך שאתם תשבו וגם משרד הרווחה ישב.

עאידה תומא סלימאן: בגלל זה אמרנו שצריך איזשהו גוף מתכלל כדי לא שימשיך כל משרד לפעול בנפרד.

זאב בנימין בגין: בסך הכל צריך לכנס ישיבה עם שלושה גורמים וישבו במקום נייטרלי אם יש בעיות של כבוד וידונו בעניין, יגיעו למסקנות.

עאידה תומא סלימאן: אתה מבין חבר הכנסת בני בגין, אני מצטערת להגיד את זה, כשאף גורם פוליטי שיש בידיו את הסמכות, כשאין שר שבא ואומר זאת התכנית שלי, אני מקדם אותה עד הסוף וקובע שהגופים המקצועיים ישבו באופן סדיר ויקבל דיווחים ויתעניין במה שקורה זה המצב שלנו.

עאידה תומא סלימאן: מי שרוצה יפעל, מי שלא רוצה לא יפעל.

<אליעזר רוזנבאום: אם תראה את התכנית, בצד כל - - -

זאב בנימין בגין: אני לא באתי בטענות אני רק אומר שיש אפשרות פשוט לסדר את זה.

<אליעזר רוזנבאום: הצוותים קיימים רק הייתה הפסקה כי חיכו לתקציב אז צריך לחדש את העבודה עכשיו - - - יש ראש צוות ויש את החברים בו, הם קיימים, צריך פשוט לחדש את העבודה.

זאב בנימין בגין: על בסיס זה אמרתי את מה שאמרתי.

עאידה תומא סלימאן: מי אחראי על ביצוע התכנית בכללותה?

<אליעזר רוזנבאום: מה שסוכם בהחלטת הממשלה שמנכ"ל הרווחה הוא אחראי על היישום והתכלול כשאנחנו חלק ממנו וכל המשרדים האחרים.

<אליעזר רוזנבאום: אני אסכם אם צריך שאני והוא אז אני והוא נעשה את זה, זה בטח לא הבעיה.

<אליעזר רוזנבאום: הנקודה השנייה, לגבי התקציב, מי שניהל את המשא ומתן זה הרווחה מול האוצר.

<אליעזר רוזנבאום: אנחנו, מעבר למה שהשר פירט כאן, את מה שלקחנו מתוך התקציבים הקיימים והסטנו אותם אנחנו כבר תכללנו ויושב פה רפרנט שלנו, עמיחי, מהאוצר, אנחנו שמנו את הסכום שאנחנו צריכים לקבל בין אם נקבל את זה במסגרת הסגירה של הרווחה או בין אם זה לא בדרישות 19' כדי שאנחנו נמשיך את הרציפות של 17'-18'.

<אליעזר רוזנבאום: אני מקווה שזה יגמר, מנכ"ל הרווחה לא פה אז אני לא יודע להשיב בשמו בנושא הזה.

<אליעזר רוזנבאום: אנחנו בכל מקרה שמנו לתקציב 19' לדרישות את הסכום.

<אליעזר רוזנבאום: אם זה ייגמר במסגרת המשא ומתן, מנכ"ל הרווחה והחלק שלנו שם אז כמובן ש- - -

עאידה תומא סלימאן: כמה אתם דרשתם ל-2019 ו- - - כמה ביקשתם ל-2018?

<קריאה: כפי שהשר ציין קודם 28 מיליון ₪ חד פעמי ו- - -

עאידה תומא סלימאן: אני לא מדברת רק על התקציב שלכם אני עכשיו מדברת על התקציב של כלל התכנית.

<אליעזר רוזנבאום: אני לא יודע אני מדבר על החלק שלי אני לא - - -

<חגי מויאל: 49 מיליון.

עאידה תומא סלימאן: 49 מיליון לשנת 2018.

עאידה תומא סלימאן: מה יש לאוצר להתייחס?

<עמיחי דוד: כרגע אנחנו נמצאים לקראת דיוני תקציב 2019.

<עמיחי דוד: אני לא מכיר את תקציב הרווחה - - - מול משרד הרווחה אבל כן מול המשרד לביטחון פנים.

<עמיחי דוד: כרגע זה נמצא בדיונים - - -

<חגי מויאל: 49 מיליון זה מה שהוועדה קבעה כתקציב 2018 והדרישה שיצאה לתקצוב - - - בדיון הקודם האוצר טען שהוא הקצה לזה 20 מיליון לדברי האוצר אבל הדרישה הייתה 49 מיליון לשנת 2018 - - -

עאידה תומא סלימאן: אתם מבינים, יש כל מיני סכומים שנזרקים לאוויר.

עאידה תומא סלימאן: יש את ה-49 מיליון שהתמחור של התכנית.

עאידה תומא סלימאן: אף אחד לא יודע מה הדרישה שיצאה לאוצר, האם יצאה על 49 או פחות מזה.

עאידה תומא סלימאן: האוצר אומר, הקצינו ל-2018 - - -

<חגי מויאל: 49 אבל האוצר הקצה 20.

<אליעזר רוזנבאום: הוא לא מכיר, הוא לא הרווחה הוא הרפרנט שלנו.

<עמיחי דוד: אני אחראי על המשרד לביטחון פנים - - -

עאידה תומא סלימאן: אוקיי אז אני מבינה עכשיו שהישיבה הבאה חייבת להיות עם שר האוצר כדי שפעם אחת ולתמיד להבהיר מה בדיוק הולכת המדינה לתקצב את התכנית הזו, ל-2018 ול-2019.

<קריאה: אני יכול אולי לנסות לסייע.

<קריאה: אני לא הבנאדם הרלוונטי שמטפל בתיקים של הרווחה אבל אני יכול לבדוק את זה ולהחזיר תשובה בהתאם.

עאידה תומא סלימאן: מה שנאמר לנו שהקצו 20 מיליון.

עאידה תומא סלימאן: אף אחד לא הסביר למה 29 מיליון לא נמצאים באוצר לתת לתכנית כזו חשובה.

<קריאה: התקציב ב-2017 ו-2018 סגור ובהתאם תקציבי המשרדים כבר הוקמו ו- - -

עאידה תומא סלימאן: תעשה לי טובה אל תתן לי תשובה כזו, רק לפני יומיים יצאתם בתכנית שלא הייתה כלולה והיא עולה כסף למדינה והיא מורידה מהתקציב של המדינה ובכל זאת שר האוצר יצא עם זה.

עאידה תומא סלימאן: אז אני חושבת שהנשים במדינת ישראל מגיע להן לחשוב ש-29 מיליון ₪ שחסרים לתקצוב התכנית הזו אני בטוחה שהאוצר יוכל למצוא אותן.

<קריאה: אני לא מכיר את הסכומים - - -

עאידה תומא סלימאן: אוקיי בגלל שאתה לא מכיר אני חושבת ש- - -

<קריאה: אני כן מכיר את - - - למשרד ביטחון פנים ש- - -

עאידה תומא סלימאן: אוקיי, תודה.

עאידה תומא סלימאן: מיכל ענבר מרוח נשית.

<מיכל ענבר: דבר ראשון אני אפתח בעובדה שאני באה מטעם עמותת רוח נשית, אני גם אישה נפגעת אלימות.

<מיכל ענבר: היום אני מאוד מאוד מתרגשת מכוון שזה יום ההולדת של הבן שלי שממנו אני מנוכרת כשנתיים וחצי בעקבות האלימות שיש כלפיי.

עאידה תומא סלימאן: מזל טוב.

<מיכל ענבר: תודה רבה.

<מיכל ענבר: אני התגרשתי, דרך אגב, משוטר וזאת אחת הנקודות שאני באתי לדבר עליה.

<מיכל ענבר: שיש את הנוהל של אישה מאויימת שהוא נוהל שגם כיום כלפי נשים מכל גווני הקשת לא מטופל כראוי, לא מתייחסים אליו כראוי, ממלאים איזשהו טופס אבל האישה באמת לא מקבלת את המענה הראוי.

<מיכל ענבר: אם אני באה ומייצגת את הנשים או הגרושות של השוטרים הן בכלל לא נכנסות לנוהל הזה של נשים מאויימות.

<מיכל ענבר: אין בעצם שום דבר במדינה שמגן עליהן ואני חוויתי אלימות בעקבות זאת - - -

ג'מאל זחאלקה: מה זאת אומרת, תסבירי את העניין הזה למה אשת שוטר יש לה יחס שונה?

<מיכל ענבר: כי אישה של שוטר ודבר ראשון צריכה ללכת להגיש תלונה במשטרה ואני דיברתי עם עוד נשות שוטרים ואני ניגשתי להגיש תלונה במספר תחנות שלא היו רק תחנות באזור שלי.

<מיכל ענבר: אז דבר ראשון מסתכלים עליך כעל מוקצה מחמת מיאוס, מעבר לזה שאת אישה אז את גם יוצאת כביכול נגד המשטרה - - -

ג'מאל זחאלקה: לא, כי זה שערורייה גדולה אם זה נכון מה שאת אומרת.

<מיכל ענבר: זה עובדות בשטח.

ג'מאל זחאלקה: זה איום ונורא.

<מיכל ענבר: זה מאוד מאוד לא נעים, שולחים אותי למח"ש - - -

עאידה תומא סלימאן: אני מבינה שגם התיקים של נשות שוטרים חייבים להגיש תלונה במח"ש ולא במשטרה עצמה.

<מיכל ענבר: הגוף הראשוני שאליו את מגיעה כי מח"ש זה משרד המשפטים, הם עובדים שעות משרד מ-8:00 עד 16:00.

עאידה תומא סלימאן: אוקיי, הגעת למשטרה.

<מיכל ענבר: כשאת צריכה להגיש תלונה או בזמן אמת או ב- - - את חייבת להגיע למשטרה.

<מיכל ענבר: גם תלונה ראשונית לא מוגשת גם בין 8:00 עד 16:00 את לא יכולה להגיש אותה למח"ש.

עאידה תומא סלימאן: את מוכנה לענות לי ישר?

<מיכל ענבר: כן.

עאידה תומא סלימאן: את מגיעה למשטרה, קיבלו ממך את התלונה?

<מיכל ענבר: את התלונה מקבלים.

עאידה תומא סלימאן: קיבלו את התלונה.

עאידה תומא סלימאן: הם לא טיפלו בה?

<מיכל ענבר: הם לא מטפלים הם מעבירים אותה למח"ש.

עאידה תומא סלימאן: אוקיי, אז העבירו למח"ש.

עאידה תומא סלימאן: מח"ש טיפלה?

<מיכל ענבר: מח"ש - - -

זאב בנימין בגין: אבל זה הכלל.

עאידה תומא סלימאן: כן.

<מיכל ענבר: זה הכלל כן אבל - - -

ג'מאל זחאלקה: אם יש משהו אקוטי משהו - - -

זאב בנימין בגין: לו אמרנו שהמשטרה תעסוק בתלונות נגד שוטרים היו אומרים המשטרה מוטה- - -

ג'מאל זחאלקה: לא, אבל סעד מיידי - - -

עאידה תומא סלימאן: סעד מיידי אם - - -

ג'מאל זחאלקה: אם היא מאויימת על - - - חייבים לתת לה סעד מיידי.

זאב בנימין בגין: זה לא קשור לצד ה- - -

עאידה תומא סלימאן: הם לא מציעים לך לגשת למקלט, הם לא מציעים לך מה בדיוק?

<מיכל ענבר: גם הצעה למקלט יש, שדרך אגב גם בנושא הזה אבל זה בדיון של משרד הרווחה צריך לטפל בו, יש שם איזשהו כשל בהסבר הזה, אבל אולי שוב שיהיה מחלק משטרה ויהיה שם עו"סים אז אולי זה יטופל בצורה יותר נכונה.

<מיכל ענבר: אבל - - -

עאידה תומא סלימאן: אני מאוד מצטערת אני אצטרך להיות עכשיו להיות קשוחה במה שאני אומרת וזה לא נעים לי אבל אני חייבת.

עאידה תומא סלימאן: אנחנו מנסים להתמקד לקראת סוף הדיון בעניין - - - אני מוכנה לשמוע אחר כך את הנושא הטיפול במקרה ואיך המשטרה מטפלת.

עאידה תומא סלימאן: אבל עכשיו אנחנו מתמקדים בתכנית הלאומית ובביצוע התכנית.

עאידה תומא סלימאן: ואני חייבת לסיים את הדיון הזה תוך 10 דקות, אני לא אוכל לתת לזה מקום עכשיו.

<מיכל ענבר: לא לזה מקום אבל אני חייבת לציין פה עוד כמה - - -

עאידה תומא סלימאן: לא, אני יודעת - - -

<מיכל ענבר: לא שקשורים למקרה האישי שלי.

עאידה תומא סלימאן: זה קשור לתכנית הלאומית.

<מיכל ענבר: כן.

עאידה תומא סלימאן: אז בדקה.

<מיכל ענבר: מאוד חשוב כי מעבר לכל הטיפוסים יש את הנושא הזה ששוב זה מופנה נטו למשטרה שכשמגיעים לתחנות המשטרה כשאת נמצאת בסכסוך של גירושים התיקים נסגרים תחת הנושא של סכסוך גירושים ואלימות במשפחה לא מטופלת.

<מיכל ענבר: וזה נושא שנוסף לא רק אלימות נגד נשים נשואות כשאת נכנסת בשלב הזה - - -

עאידה תומא סלימאן: אני מצטערת.

עאידה תומא סלימאן: תאמיני לי אני חושבת שזה חשוב מאוד תפקוד המשטרה ואנחנו דנים בזה כל הזמן.

עאידה תומא סלימאן: אבל עכשיו אי אפשר לפתוח נושאים שהם לא תחת התכנית.

עאידה תומא סלימאן: אני רוצה להתמקד בתכנית, בביצוע התכנית, בתקצוב התכנית.

עאידה תומא סלימאן: אני מאוד מצטערת.

<קרן הורוביץ: אבל עאידה זה קשור להכשרה שיקבלו אותם אנשי מחלקי משפחה.

<קרן הורוביץ: הם רואים גירושים אז הם אומרים, זה תלונת שווא, זה בגלל הגירושים.

עאידה תומא סלימאן: אני יודעת, תאמיני לי, אני מנסה להסביר, זה נושא חשוב, אני יכולה לקיים על זה דיון מיוחד אבל הוא דיון יותר מקצועי.

עאידה תומא סלימאן: עכשיו אנחנו ברמה של תכנית לאומית וביצוע התכנית הזו.

עאידה תומא סלימאן: אני מאוד מצטערת אבל זה לא הדיון עכשיו.

עאידה תומא סלימאן: אני מאוד מצטערת ונתתי שתי דקות ויצאנו ביותר משתי דקות.

עאידה תומא סלימאן: ד"ר זהר סער לביא, רצית להתייחס, אני רוצה להתמקד לנושא של החיסיון הרפואי וחוק זכויות החולה.

<זהר סער לביא: בעיקרון ההצעה לשינוי של החוק באה מהצד של משרד הבריאות והיא פחות במטרה להתייחס למצבים שהשר התייחס אליהם, של אישה שמגיעה לבית חולים ששם דווקא קיימת חובה של דיווח על - - -

עאידה תומא סלימאן: חוק בריאות מחייב את הרופאים לדווח.

< זהר סער לביא: - - -מחייבת לדווח על כל אדם שמגיע פצוע לבית החולים.

< זהר סער לביא: אז דווקא שם הבעיה היא פחות משמעותית ואכן מדווחים על נפגעים ונפגעות שמגיעים.

< זהר סער לביא: דווקא הטעם שרצינו מאוד לקדם את שינוי החוק הוא דווקא מהצד השני ששירותי הבריאות נתקלים במצב שהם שומעים שהולכת להיות פגיעה או שמטופל שלהם עשוי לפגוע בצורה מסוימת או עשוי לפגוע באישה או בילדים או באנשים אחרים ששם אנשים הבריאות נתקלים בבעיות קשות בהעברת המידע כי בעצם אנחנו לא יכולים לשתף במידע הזה אף אחד אם אין מצב של סכנת מוות ששם אפשר להשתמש בחוק אחר.

< זהר סער לביא: אבל פה הבעיה - -

עאידה תומא סלימאן: כן, אנחנו דיברנו על זה אתמול בישיבה.

<זהר סער לביא: - - ומבחינתנו בנושא הזה הדגש פה הוא משמעותי.

<זהר סער לביא: כן פשוט יש דיווח - - -

עאידה תומא סלימאן: איפה זה עומד מבחינת החקיקה או השינויים?

<זהר סער לביא: לפי הפגישה האחרונה שהייתה לנו לפני כמה ימים אמור לצאת עד סוף החודש תזכיר.

עאידה תומא סלימאן: עד סוף החודש ייצא התזכיר.

<זהר סער לביא: הפצת תזכיר חוק.

עאידה תומא סלימאן: אוקיי, ואז צריך לקבל את ההערות של המשרדים השונים וכו'.

עאידה תומא סלימאן: אוקיי אז כנראה יש התקדמות.

<מיכל ענבר: אני רוצה רק שנייה אם אפשר להוסיף עוד מילה אחת שצריך מאוד מאוד להתאים בין ההגדרות של הרווחה להגדרות של המשטרה בנושא האלימות שזה משהו שהוא מאוד מאוד - - -

עאידה תומא סלימאן: דיברנו על זה כן.

עאידה תומא סלימאן: חבר הכנסת ג'מאל זחאלקה.

ג'מאל זחאלקה: אני חושב שלמרות שזה נחשב לדיון רגיל ו-29 מיליון מה זה בתקציב המדינה אני חושב שיש פה שאלה כבדת משקל שהאופי שלה הוא פוליטי ותרבותי עמוק מאוד.

ג'מאל זחאלקה: בחברות שבהן נעשה פירוק של המסגרות השבטיות ניתנה קדושה ולפעמים קדושת יתר לתא המשפחתי.

ג'מאל זחאלקה: אנחנו רוצים בלכידות של התא המשפחתי ובחשיבות שלו אבל התפיסה המודרנית שהצדק יחדור גם אל תוך המשפחה והגנה על זכויות אדם תחדור אל תוך המשפחה לא חלחלה מספיק לא בתפיסה של האליטות ולא בתפיסה של עמחא.

ג'מאל זחאלקה: ועובדה היחס הזה שאנחנו יודעים שיש כאן הפרה בוטה של זכויות אדם בצורה יום יומית ובצורה מאוד נרחבת והיחס שלהם מתווכחים על 29 מיליון.

ג'מאל זחאלקה: זה ממש מסביר שאין תפיסה שיש לאדם זכויות אדם מלאות בתוך המסגרת המשפחתית.

ג'מאל זחאלקה: הויכוח על התקציב טומן בחובו העלמת עין והצורך והרצון של חלק גדול מהאליטות גם הבטחוניות וגם המשפטיות וגם המשטרה, הכל הכל, גם הממשלה, שזה נושא לא בדיוק שצריך להגן על זכויות האדם בו, זה לא כמו קטטה במועדון, זה לא כמו זה, זה בתוך המשפחה ואני חושב שהנושא הזה צריך לשבור אותו.

ג'מאל זחאלקה: אנחנו צריכים לבנות חברה חדשה שבה מצד אחד תישמר הלכידות של התא המשפחתי והקדושה שלו וגם הזכויות אדם במסגרת המשפחתית.

ג'מאל זחאלקה: אני בין אלה שמאמינים ששמירה על זכויות אדם בצורה מתמדת ולא לחכות לפיצוצים גדולים בתוך המשפחה שזה מגדיל את הגירושים ואת הפירוק של התא המשפחתי, אני חושב שאם מקפידים בקטנות ימנעו את הבעיות בתא המשפחתי.

ג'מאל זחאלקה: אם גבר ידע, בוא נגיד אלימות היא בדרך כלל מצד גברים, שהאלימות הקטנה שלו לא תסולח על ידי החוק והיא תדווח והמסגרות של המדינה יחדרו אל תוך התא המשפחתי ויגנו על מי שהוא נוקט באלימות קטנה נגדו הוא לא יבוא - - -

עאידה תומא סלימאן: ג'מאל.

ג'מאל זחאלקה: אני חושב שאני אומר דברים חשובים.

עאידה תומא סלימאן: אני חושבת שכולכם אומרים דברים חשובים אבל אני חייבת גם כן.

עאידה תומא סלימאן: לא התכוונתי שתסיים בצורה כזו- - -

<קריאה: זה מתחיל באלימות מילולית, הוא צודק, ויש לזה הרבה מקום, משם זה מתחיל.

ג'מאל זחאלקה: בסדר, הרעיון שלי עבר.

עאידה תומא סלימאן: אני חושבת שאני מבינה טוב מאוד באלימות אבל אני גם צריכה לעמוד בלוח זמנים ואני מבקשת שאף אחד לא יטיף לי מה זה אלימות.

עאידה תומא סלימאן: בבקשה חבר הכנסת עמיר פרץ.

עמיר פרץ: למרות התא המשפחתי צריך לדעת שיש לנו בוסית רצינית ביותר ואנחנו מכבדים ומעריכים את כל מה שהיא עושה.

עאידה תומא סלימאן: אני לא בוסית של אף אחד.

עמיר פרץ: של הוועדה.

עמיר פרץ: אז בין מה ששמעתי מג'מאל זחאלקה למה ששמעתי מחבר הכנסת בני בגין ובעיקר מאוד התרשמתי מגברת נאילה אז יש פה שני דברים ואני אומר אותם בפשטות וקיצור: יש פה מרווח שבין קדושת התא המשפחתי לקדושת האדם וזכויות ובעיקר שאלה של, כמו שאמרת, למה לא מפרסמים.

עמיר פרץ: ברור שלא מפרסמים כי לא רוצים לפגוע בחמולה ולא רוצים לפגוע בתא המשפחתי.

עמיר פרץ: אני חושב שכשמעמידים את קדושת האדם מול קדושת התא המשפחתי קדושת האדם יותר חשובה.

עמיר פרץ: ואני חושב שהגיע הזמן שנשים את הנורמות האלה במקום הנכון.

עמיר פרץ: ומשפט אחד שאמר חבר הכנסת בני בגין דיבר על השיטור המשפחתי או המשטור.

עמיר פרץ: אז אני אומר בעצם בין קדושה לקדושה ובין משטור למשטרה, זה מה שאנחנו בעצם צריכים.

עמיר פרץ: האם המשטור הזה מצדיק יותר משטרה או פחות משטרה, איך שוברים את המשטור הזה, איך המשטור הזה לא הופך נטל על היכולת שלנו להגן על הנשים ופה מבחינתי קדושת האדם יותר חשובה מקדושת התא המשפחתי ובוודאי גם במקום שצריך להכניס משטרה צריך להכניס אותה כי לעתים המשטור הזה הופך לרצח שאחר כך אין לנו מה לעשות.

עאידה תומא סלימאן: תודה רבה.

עאידה תומא סלימאן: ענבל אביב, ויצו.

<ענבל אביב: רציתי לשאול לגבי האיזוק האלקטרוני.

<ענבל אביב: אני מבינה שהשלב הראשון של הפיילוט המטרה שלו זה לבדוק את הטכנולוגיה.

<ענבל אביב: הייתי רוצה לשמוע מה השלב - - -

<אליעזר רוזנבאום: לא רק את הטכנולוגיה, את כל המערכת.

<אליעזר רוזנבאום: החל מהמוקד, דרך הזנקת הכוחות - - -

עאידה תומא סלימאן: אתם בונים מוקד מיוחד או שמשתמשים בשב"ס.

<אליעזר רוזנבאום: לא שב"ס, משטרה, מה פתאום.

עאידה תומא סלימאן: עד עכשיו מי ש- - -

<אליעזר רוזנבאום: לא, אנחנו התבססנו על - - -

<קרן הורוביץ: מי יהיו האנשים שיענו לשיחות, יומנאי רגיל או יומנאי עם הכשרה מיוחדת?

<אליעזר רוזנבאום: שוטרים.

<אליעזר רוזנבאום: אנחנו מתבססים על המכרז שיש לנו כבר בשב"ס שאנחנו כבר מפעילים את האיזוק האלקטרוני.

<אליעזר רוזנבאום: אנחנו לא צריכים לעשות מכרז נוסף כי יש לנו כבר טכנולוגיה יותר מתקדמת כי זה גם GPS וגם מדידת מרחק, התקרבות אחד לשני וכל מה שקשור בזה.

<אליעזר רוזנבאום: כמובן מוקד שהמשטרה תנהל את זה צריך להזניק כוחות ברגע שיש הפרה וכל מה שקשור בזה.

<ענבל אביב: אז אני רוצה לשאול מה השלב השני של הפיילוט ומה המטרה שלו.

<ענבל אביב: ודבר נוסף, אמר השר שאיזוק יהיה רלוונטי לגברים שהפרו צו הגנה או שיש רמת מסוכנות גבוהה.

<ענבל אביב: אנחנו כמובן תומכות בקריטריונים האלה והייתי רוצה לשאול האם הפיילוט יכול להשפיע עליהם באיזשהי דרך.

<אליעזר רוזנבאום: אנחנו עושים את הפיילוט כדי באמת - - - זה לא רק השאלות האלה, יש לנו עוד הרבה שאלות אחרות שאנחנו נרצה לקבל תשובות דרך הפיילוט.

<אליעזר רוזנבאום: קודם כל לראות אם הטכנולוגיה עובדת, האם יש שטחים מתים, מבנים רבי קומות שמפריעים, את כל הדברים האלה צריכים למדוד למרות שכפי שנאמר כאן בספרד ופורטוגל זה פרוייקט בהיקפים מאוד משמעותיים שם.

<אליעזר רוזנבאום: וללמוד מהם את כל נושא משמעויות חקיקה אם יש, מה צריך בדבר הזה, כל נושא הטיפול - - -

<ענבל אביב: ומי תהיה האוכלוסייה ש- - -

עאידה תומא סלימאן: לא, לא, אני נתתי לך זכות דיבור, לא מתקיימת עוד ישיבה.

עאידה תומא סלימאן: אני יודעת שיש שאלות מאוד מקצועיות בנושא ואפשר לפנות ואפשר לשאול או דרך הוועדה או באופן ישיר ואני חושבת שזה עניין מעניין אבל אנחנו נצטרך לעשות את זה בשלב אחר, ואנחנו העלנו את זה גם בשני שולחנות עגולים שנעשו ביוזמתי ויוזמת חברת הכנסת עליזה לביא אשר הגשנו בזמנו הצעות חוק בנידון ועברו טרומית בכפוף להצעה.

עאידה תומא סלימאן: אני רוצה לברך על זה ורושמת בפני הוועדה שהובטח להתחיל לקראת סוף החודש הזה את הפיילוט.

עאידה תומא סלימאן: זה מפתיע שתכנית מתעכבת רק ל-10 ימים.

עאידה תומא סלימאן: בדרך כלל העיכובים בתכניות ובביצוע תכניות ממשלתיות הם הרבה יותר.

עאידה תומא סלימאן: אבל הפעם אנחנו רואים שזה זז בכיוון הנכון.

עאידה תומא סלימאן: אנחנו רושמות את זה ואני מאמצת גם את הגישה שדיבר עליה השר בעניין העבודה על תזכיר החוק עם משרד המשפטים במקביל לפיילוט ואפשר להפיץ את התזכיר ולהכניס בו גם את השינויים.

עאידה תומא סלימאן: הרי כולנו יודעים, שינויים על חוק אפשר לעשות גם בין קריאה ראשונה לקריאה שנייה ושלישית, תמיד אפשר להכניס את השינויים אבל להתחיל להזיז כבר את הנושא.

עאידה תומא סלימאן: אחרת אם נחכה עד סוף הפיילוט זה עלול להדחות לעוד שנה.

עאידה תומא סלימאן: הממשלה הייתה יכולה להפעיל את התכנית הזו כבר לפני שנה.

עאידה תומא סלימאן: היה אפשר להתחיל לבצע את התכנית ולהקצות לה תקציבים בתקציבים של 2017-2018.

עאידה תומא סלימאן: לצערי הרב, אנחנו עד עכשיו נלחמים על תוספת תקציבית ב-2018 כאשר חלק גדול מהתכנית עדיין בהמתנה.

עאידה תומא סלימאן: אנחנו רושמים בפנינו בוועדה גם שתוך חודש ייצא תזכיר החוק בעניין זכויות החולה עם התיקונים שמאפשרים סינכרון המידע והעברתו בין הגורמים כדי להגן על נשים שנמצאות באיום או נשים שעוברות אלימות.

עאידה תומא סלימאן: אני מברכת על כך ונחכה לראות את התזכיר מופץ.

עאידה תומא סלימאן: בעניין התקציב, אני חייבת לרשום בפנינו שעד לרגע הזה לא נאמר באופן הכי ברור מי אחראי מבחינת הממשלה על מאבק מול האוצר כדי להשיג את התקציב.

עאידה תומא סלימאן: אני הבנתי שזה בעיקר שר הרווחה.

עאידה תומא סלימאן: שר הרווחה העביר דרישה של 49 מיליון כאשר משרד האוצר, שבינתיים מפעיל הרבה תכניות של נטו, ואמרתי את זה מאה אלף פעמים, אפשר שפעם אחת יגידו נטו נשים, הרי אין נטו משפחה אם אין נטו נשים.

עאידה תומא סלימאן: 29 מיליון ₪ זה גרושים במשרד האוצר.

עאידה תומא סלימאן: אם אפשר לעשות את זה עם כל מיני מכשירים אלקטרוניים תעשו את זה למען חיי הנשים.

עאידה תומא סלימאן: שר האוצר חייב, ואני כבר הוצאתי את הזימון, להתייצב בוועדה הזו ושיסביר לכולנו למה משרד האוצר שיש לו רזרבות מגבייה לא יכול להקדיש 29 מיליון ₪ לתכנית לאומית אשר אושרה בממשלה.

עאידה תומא סלימאן: לא שאנחנו עכשיו שולפים כל מיני טריקים.

עאידה תומא סלימאן: זו תכנית שאומצה על ידי ממשלת ישראל בוועדת שרים ומן הראוי להקצות לה את התקציב הראוי לזה.

עאידה תומא סלימאן: אנחנו נמשיך לעקוב אחר התכנית הזו, אני עדיין זוכרת את המאבק שהיינו צריכות לנהל גם בוועדה וגם בארגוני נשים כדי לקבל את האישור על התכנית לאחר ששה חודשים, אנחנו נמשיך את המאבק הזה כדי שהתקציב הזה ייכנס למשרדים ונתחיל לעקוב אחר היישום.

עאידה תומא סלימאן: תודה רבה לכולם.

<אליעזר רוזנבאום: יש עוד נקודה אחת, אני לוקח על עצמי לדבר עם מנכ"ל הרווחה לחדש את הוועדה הבין משרדית כדי לקדם את כל אותן פעולות תלויות תקציב ולא תלויות תקציב.

עאידה תומא סלימאן: אני גם לוקחת על עצמי לדבר איתו.